Ойуунускай П.А.

Дьулуруйар Ньургун Боотур: Олоҥхо / Саха Респ. Наукаларын акад. Гуманит. Чинчийии ин-тута; Бэчээккэ бэлэмнээтилэр П.Н. Дмитриев, С.П. Ойунская; .- Дьокуускай, 2003. -544с.

Талаар налыы хонулаах,

Талба нарын талахтаах,

Ыллыыр ымыы чыычаахтаах,

Ырыаһыт ыллам дьонноох

Тата эбэ хотуҥҥа

Талбалаан үөскээбит

Ойуун ууһа удьуордаах

Ойуунускай оҕочос

Суоһурҕанан олорон

Сурдурҕаччы суруйбут

«Дьулусханнаах дьулуо маҥан халлаан

Дьураатыгар тура төрүөбүт

Дьулусхан субуйа сүүрүк

Дьуура хара аттаах

«Дьулуруйар Ньургун Боотур» диэн

Саас-үйэ тухары

Саха хаан аймаҕар,

Кэнчиэри ыччатыгар

Кэрэ кэпсээн буолар

Отут суол олоҥхоттон

Оҥоһуллубут олоҥхо.

Олоҥхолоон оҕонньор барахсан

Оллоонноон олорон эрэ

Олоҥхо номоҕо оҥомстон,

Аан-ийэ дайды айыллыбытын,

Алаҕаркаан-тэтэгэркээн

Алтан араҕас далбардаммытын

Дьэрэкээн ойуу курдук

Дьэргэлдьитэн түстэҕинэ,

Эриэккэстик этэн-тыынан

Эҕилдьитэн киирдэҕинэ-

Унаа-мунаар көрбут

Урааҥхай Саха барахсан

Нохтолоох тойон сүрэҕэ долгуйан

«Ноо!» диирэ эбитэ үһү…
Маҥнайгы ырыата
Аҕыс иилээх-саҕалаах,

Атааннаах-мөҥүөҥнээх

Аан ийэ дайды

Айанан-айыллан

Уөскээбитэ үһү диэн

Үһүйээн көрдөхпүт…
Былыргы былдьаһыктаах дьылым Быралыйар быраман мындаатыгар, Урукку охсуһуулаах дьылым 
Уларыйар улаҕа өттүгэр, 
Алдьархайдаах ааспыт дьылым Аҥаарыйар анараа таһаатыгар, 

Орто туруу дойду 

Отут биэс биис ууһа 

Ол-бу улуус диэн 

Иннинэн сирэйдээххэ,

Ичээп эттээххэ, 

Икки атахтаахха 
Иһиллэ илигинэ;
Алдьархайдаах аллараа дойду 

Арбаҕаһын бүрүммүтүнэн үөскээбит, Атара бэйэлээх, арбыйа тиистээх Аатырар Арсан Дуолай аҕатыи устара, 

Адаҕатын кэппитинэн төрүөбүт
Ааттаах Ала Буурай эмээхсии удьуордара Отут алта биис ууһа 

Ол-бу бииһин ууһа диэп 

Көхсүттэн тэһииннээх, 

Көрбүөччү харахтаах 

Күп-айыы улууһугар 
Аат ааттанан 
Ахтылла илигинэ;
Үөһээ үлүскэннээх үрдүк мэҥийэ
халлаан
Үөтүүлээх үрүт өттүгэр үөскээбит Улуутуйар Улуу тойоп оҕонньор, 
Уораан-аараан Хотун Куохтуйа икки Отут тоҕус биистэрэ 
Ол-бу бииһин ууһа диэн 
Арҕаһыттан тэһииннээх 
Айыы-хаан аймахтарыгар 
Үөрбэ-чаҕаан тылларыгар 
Үһүйээн буолан 
Үөтүллэ илигинэ, —
Дьулусханнаах дьулуо маҥан халлаан Дьураатыттан тутуллубута биллибэт, 
Үс күөгэйэр күлүм күлүүһүттэн Үктэллэнэн үөскээбитэ көстүбэт, 
Үлүгэрдээх үс ньүкэн үтүгэн Үлүскэннээх үрүт өттүнэн 
Көй-сата салгынынан көтөҕүллэн 
Көтөр кыната көтүтэрэ көстүбэт, Эргийэр иэччэҕэ эргитэрэ биллибэт, Энэлгэннээх тойуктаах,
ынчыктаах ырыалаах, Улаҕата көстүбэт, 
Уҥуоргута биллибэт, 
Уорааннаах уораҕайдаах 
Улуу байҕал уллуҥахтаах, 
Оруһуоллаах уулаах 
Оһоллоох Одун байҕал 
Огдолуйбат олбохтоох,
Сүллэр этиҥ ньиргиэрдэммит,
Сүлүһүн илбис дугуйдаммыт
Сүҥ байҕал түгэхтэммит,
Тунаах былыт урсуннаах
Туустаах байҕал тулалаах,
Алдьархайдаах аан-өлүү аарыктаммыт
Абалаах аһыы байҕал алыннаах,
Чэлгиэн сата саатаабыт
Чэҥ муус сиксиктээх,
Кыйыра-кырылыы көтөр
Кыһыл кумах кырдайдаах,
Алтан от анньан тахсыбыт
Араҕас туой буор ардайдаах,
Үкэр күөх от үтүөхтээбит
Үрүҥ туой буор үрүттээх,
Сырылҕан куйаас сыламнаабыт
Сытар хайа сындыыстаах,
Будулҕан туман оргуйбут
Буор хайа модьоҕолоох,
Оллорута ойон тахсыбыт
Очуос таас хайа оройдоох,
Баттаатахха маталдьыйбат
Баараҕай таһаалаах,
Үктээтэххэ өҕүлдьүйбэт
Үрдүк мындаалаах,
Кэбиэлээтэххэ кэйбэлдьийбэт
Кэтит киэлилээх,
Аҕыс иилээх-саҕалаах,
Алта киспэлээх,
Атааннаах-мөҥүөннээх,
Айгыр-силик бэйэлээх
Араҕас айыы далбардаах,
Алаҕаркаан -тэтэгэркээн
Аан-ийэ дайды диэн
Ананан-айыллан,
Ойон тахсар күннээх,
Охтон баранар мастаах,
Уолан баранар уулаах,
Уостан сүтэр уйгулаах,
Муҥ-сор суунаҕалаах, 
Муур-таар бэйэкэлээх 
Орто туруу дьаҕыл дойду диэн Оҥоһуллубута эбитэ үһү...
Олоҥхолоон оҕонньор барахсан Оллоонноон олорон эрэ 
Киһи-сэргэ кирийбит 
Килбиэннээх кинээстэргэ, 
Кулут-чаҕар куттаммыт 
Куортуктаах кулубаларга 
Илиэһэй бииһэ 
Иэнигийбитин, 
Адьарай бииһэ 
Адаҕайбытын,
Үс саха үөскээн-төрүөн тэнийбитин, Үөһээҥи-алларааҥы үс биис уустара Үөскээбит үһүйээннэрин үтүктэн кээспитин 
Эмис Түмэппий курдук 
Этэн дьэргэлдьиттэхпинэ, 
Куһаҕана буоллаҕына 
Куохайаан оҕонньор курдук 
Кулдьурҕатан киирдэхпинэ: 
Аҕыс хартыгастаах 
Араҕас маҥан халлаан 
Алын кырыытыгар, 
Үс хартыгастаах 
Үрдүк мэҥэ халлаан 
Үрүт өттүгэр 
Күлэр күөх салгыннаах, 
Күндүл күнүс дойдулаах, 
Үрүмэтийбэт үүт күөллээх, 
Үрүҥ илгэ үктэллээх, 
Үкээр куйаас тыыннаах, 
Үүт-аас бэйэкэлээх, 
Үс киис кыыл тириитэ өллүргэлээх 
Үрдүк нуоҕай бэргэһэлээх, 
Үрүҥ Аар тойон диэн баара эбитэ үһү... Таҥаралаах халлааным
Тахсан эрэр күнүн
Туналҕанын курдук
Туналҕаннаах мьуурдаах,
Киирэн эрэр күнүм
Килбиэнин курдук
Килбиэннээх сирэйдээх,
Имин хаана оонньообут
Илбиэнэ көмүс иэдэстээх
Адьыҥа Сиэр хотун диэн
Алыс ааттаах дьахтар
Хоойго сытыарар холоонноох доҕордооҕо,
Хотун ойохтооҕо эбитэ үһү...
Көхсүттэн тэһииннээх
Күн-өркөн улуустардаах,
Күрүө-дьөллүт ойууттардаах,
Айыы-намыһын удаҕаттардаах,
Арҕаһыттан тэһииннээх
Ахтар айыы аймаҕын
Аҕата-ийэтэ буолбуттар эбит...
Булан-талан тураммътн —
Бу оҕонньордоох эмээхсинтэн
Ураты улуустардаах,
Урдурҕаччы санаалардаах
Атып биис уустара
Айыллыбьптара буолаарай диэн
Оччотооҕу урукку дьылларга
Онтон-мантан сурастахха:
Кэниэрдээх киэҥ халлаан кэтэҕэр
Кэйбэлдьийбэт кэтит сирдэммит,
Оһоллоох одун төрө халлааммар
Олохсуйбут отут тоҕус биис уустаах,
Чуучугуруур туус тумустаах
Чураадыйар хаан аймахтардаах,
Бэргэһэ быатын саҕа мэнэгэйдээх
Бэки Суорун диэн аймахтаах,
Сутуруо быатын саҕа соллоҥгюох
Суор тойон диэн аймахтаах эбиттэр.
Албан уккуйан тураммын
Аат ааттаап таһаардахпына —
Соҕуруу соххор холорук халлаан 
Содуомнаах суоһар өлүү түгэҕиттэн, 
Алып чаалай халлаан 
Аныардаах алаастаах, 
Аҕыс халыр өлүү хараҕалаах 
Хааннаах хараҥа дьайыттан 
Тоҕус уон тоҕус тиһиликтээх 
Тоҕуур оҕурук дьиэрбэҥ хара быанан 
Тоҕус уон тоҕус улуу ойууну 
Оҕуурдаан аҕалан баран 
Ол дойду улуу суҥханыгар 
Тордохтоох ньуурун иннигэр 
Тоҕо-хоро анньан биэрдэххэ 
Кудута туолбатах, 
Кулахай төрдө буолбут, 
Туҥнэри холоруктуу турар 
Түгэх өттүгэр түптүрдэммит, 
Күлүк өттүгэр күрүөлэммит, 
Хаҥас өттүгэр хаһааламмыт, 
Хааннаах салын олбохтоох, 
Уодьуганын туттарбатах, 
Уораан-аараан 
Улуу дьаалы 
Хотун Куохтуйа диэн 
Хотуннаахтара эбитэ үһү...
Акыым курдук 
Аттардахха, 
Кылачыысап курдук 
Кытардахха, 
Дьэрэкээннээн эттэххэ, 
Дьэргэлдьитэн истэххэ: 
Маниык бэйэлээх 
Мааны эмээхсин 
Хоонньугар сытыарар 
Холоонноох доҕоро, 
Тэллэҕэр тиэритэр 
Тэҥнээх киһитэ, 
Үрдүгэр үҥкүрүтэр 
Үөлээннээх үчүгэйэ, 
Ахталаах аманаҕын
Аналлаах атыыра
Кимий эбит диэхтээн
Кичэйэп ыйыттахха —
Оҥгойор уолугун үүтүгэр
Олорор оҕо саҕа
Икки сиикэй эт бэргэ мэҥнээх,
Илин өттүгэр буоллаҕына
Хантайар муос хабарҕагын
Ханайар хаба ортотугар
Хааннаах хайаҕас бааһыттан
Умса холоруктуу олорор
Уот оҕурук тайахтаах,
Оҥойор уолугун үүтүттэн,
Оҥолдьуйа олорор бааһыттан
Таҥнары дьалкыйа олорор
Таас оҕурук тайахтаах,
Уолан киһи
Уостаах-тииһэ
Турталдьыйан көстөр,
Тураҕас субай хаан
Уһун уйгу утахтаах
Уһун сула турба батаһынан
Өттүгүн үүтүн устун
Өтүрү түһэн кээстэххэ —
Өттүгүн охсуммутунан
Уолуйан уһуктар,
Уһуутаан туран
Уораахсыйан олорон
Уордайан ордоотуур
Улуутуйар Улуу Суорун тойон диэн
Улуу дьаалы оҕонньордоох эбит...
Киҥкиниир киэҥ халлааны 
Киэбин-киэлитин кэйбэлдьиппит 
Улуу уот кыргыһыы кэнниттэн 
Улуутуйар Улуу Суорун уустара, 
Соҕуруу соххор холорук халлаанчга Содуомнаах аҕа уустара буоланнар, 
Ордоотуур отут тоҕус биис ууһа диэн Олохсуйбуттара эбитэ үһү... 
Дьоһун бэйэкэлээх
Дьонноро-уруулара 
Хайдахтара эбитэ буолла диэн 
Хантайан көрдөхпүнэ: 
Кыдьараҥ өлүү буолбут 
Кыҥнары табык бэйэлээх 
Кытарах кыргыттардаах, 
Дьахтарга сылдьыбатах, 
Дьарык өлүүгэ ылларбыт, 
Умсары табык бэйэлээх 
Уолан уолаттардаах эбит... 
Баайын-талатын 
Барҕалаан көрдөхпүнэ: 
Биэҕэ туран көрбөтөх, 
Бэкидэл өлүү бэйэлээх 
Дьулугур хара 
Дьураҕай атыырдаах, 
Ахтар айыы этигэр 
Атыыр ыттан көрбөтөх, 
Хаһыҥырас бэйэлээх 
Хабыдал хара биэлээх, 
Хобуох өлүү буолбут, 
Хоргуйан өлөөрү гыммыт 
Хобуоһай хара кулуннаах, — 
Соҕуруу суодуйар маҥан халлаан Сорсуннаахтара диэн 
Бу буолаллар эбит...
Бу кэнниттэи буоллаҕына 
Ыргыныап курдук 
Ырытан киирдэххэ, 
Табаахырап курдук 
Таттаран эттэххэ:
Арбаҕаһын бүрүммүтүпэн үөскээбит, Адаҕатыҥ кэппитипэн төрүөбүт, Алдьархайдаах Ап-Салбаныкы 
Аҕалара-ийэлэрэ буолбут, 
Өһөгөйдөөх Өлүу Чөркөчүөх 
Өһөхтөөх өлүүлэрин 
Өрө көбүтэи үөскэппит, 
Аллараа адьарай аймахтарын 
Аҥаарыйар атыыр ааттаахтарын
 Албан уккуйан тураммын
Ааҕан таһаардахына —
Хоту хоромньулаах халлаан
Холоруктуу олорор кунуһуттан
Аҕыс уон аҕыс тиһиликтээх
Ап-чарай уот-оҕурук быанан
Аҕыс уон аҕыс улуу ойууну
Ол дойду улуутугар
Оҕуурдаан аҕалан баран
Ардахтаах айаҕын иннигэр
Анньан-кутан биэрдэххэ —
Кудуга туолбатах,
Кулахайа хараабатах,
Хап гынар хаппардаах
Хапса Буурай аймахтаах,
Түп гынар түптүрдээх
Ньүкэн Буурай удьуордаах,
Адаҕатын кэппитинэн төрүөбүт
Аан-Дараһы аймаҕын ийэтэ буолбут
Адаҕалаах Ала Буурай, Аан-Дьааһын диэн
Ааттаах дьахтар хотунпаахтар эбит...
Маннык бэйэлээх 
Мааны эмээхсин 
Хоойго сытыарар 
Холоонноох доҕоро, 
Үрдүк мындаатыгар 
Үөмэ оонньообут 
Үөлээннээх үтүөтэ, 
Хобуох эмэһэ, 
Ходьоҥ тобук, 
Хойуос тумус 
Аналлаах атаһа, 
Атыыр киһитэ 
Кимий эбит диэхтээн 
Кимтэн эмэттэп ыйыттахха: 
Адьарай аймаҕын 
Аҕалара буолбут, 
Лоҕуйар лох түөртүгэҥҥэ 
Тойонунан апаммыт, 
Арбаҕаһын бүрүммүтүнэн үөскээбит
Атара бэйэлээх, арбыйа тиистээх 
Арсан Дуолай, Луоҕайар-Луо-Хаан диэн Ааттаах оҕонньор эрдээҕэ эбитэ үһү...
Бу бэйэлээхтэр, 
Буулаҕа талбалар 
Үөскүүр өнөрдөрө, 
Үтүө дьонноро, 
Кэлэр кэскиллэрэ, 
Кэтит кэһиилэрэ 
Хайдаҕый эбитий диэммин 
Хараҕым кырыытынан 
Өлүү Чөркөчүөх төрдүнэн 
Өҥөйөн көрдөхпүнэ: 
Дьахтары таптаабатах, 
Дьаарай өлүү сыттаах 
Хара лаһыр уолаттардаах, 
Хат буолан көрбөтөх 
Ханаҕар хара
Хапсыыра-куо кыргыттардаах; 
Айыыһыт ийэ-хотун 
Аналыттан туораабыт, 
Анаҕы батан көрбөтөх, 
Тутум атахтаах, 
Туора муостаах 
Луо-бээгэй оҕустаах, 
Оҕоттон-урууттан 
Оһуччу тэйбит курдук, 
Оҕус ыттан көрбөтөх 
Купчуур-өлүү кургумнаах 
Кута-нуора ынахтаах, 
Сүөк өлүү Сүөдүйбүт, 
Модьуун өлүү Муобурпут, 
Сутука хара 
Сутаакы бэйэлээх 
Сут-бээгэй торбостоох эбиттэр... 
Киҥкиниир киэҥ халлаан 
Киэбин-киэлитин кэдэлдьиппит 
Уордаах уот кыргыһыы кэнниттэн 
Умсуурдаах улуу күтүрдэр, 
Уораҕайдаах уот буурайдар 
Алдъархайдаах аллараа дойдуга, 
Ап-Салбаныкы айаҕар 
Өлүү Чөркөчүөх төрдүттэн 
Өһөгөйдөөх өлүүнү өрө көбүтэн, 
Арбаҕастаах-адаҕалаах 
Адьарай-хаан аймахтара буолан, 
Оҕуруктаах отут алта биис ууһа 
Оннук улуу дойдуланан 
Олохсуйбуттара эбитэ үһү...
Орто курбуу-дьаҕыл дойдуга 
Отут биэс биис ууһа 
Олохсуйбут олохторун 
Олоҥхо номоҕо оҥостон 
Араҕастыйбыт астаах 
Аарыма кырдъаҕастарым, 
Улуу олоҥхоһу'1тарым 
Уһуйан кэбиспиттэрин 
Ондуруоһап эмээхсин курдук 
Онолуйа туойдахпына, 
Дьүлэй Бүөкээн курдук 
Дьүөрэ тылынан түһэрдэхпинэ, 
Үс саха үөскээн тэнийбитин 
Үөрэ-көтө үһүйдэхпинэ: 
Былыргы былдьаһыктаах дьылым 
Быралыйар быраман мындаатыгар Үлүскэннээх үөһээ биис уустара 
Үөрбэйэ көтөр күннэригэр, 
Ааспыт алдьархайдаах дьылым 
Аҥаарыйар анараа таһаатыгар 
Алдьархайдаах аллараа биис уустара 
Аҥайа сүүрэр күннэригэр, 
Урукку охсуһуулаах сылым 
Уларыйар улаҕа өттүгэр 
Устаты муруннаах, 
Утары сирэйдээх
Үс саха үөскээн-үөдүйэн
Үүттээх үүчээн эттэнэ илигинэ,
Үйэттэн үйэ тухары
Үрдүк сурахтаммыт,
Үөтүллүбүт үс биис уустара
Үҥүүнэн-үөрбэнэн өтөрүтэ түсүһэннэр
Үөгүлэһэ-үөгүлэһэ үөлсэ оонньооннор,
Баһа-атаҕа биллибэт
Балай бардама,
Соххор содуома,
Сото тостуута,
Өргөс бытарыйыыта,
Өттүк үлтүрүйүүтэ,
Күөн түөстэн күөдүлгэхтэһии,
Күрэс былдьаһыы, күлүмэх охсуһуу,
Хабарҕаҕа түсүһүү,
Харахха дайбаһыы,
Иэмэх курдук эрийсии,
Иирээн төрдүн тэрийсии,
Сүүс үйэни мэлдьи
Сүтэн биэрбэт сүгүлээн,
Ааһан биэрбэт айдаан,
Атыыр ампаалык
Орулуур отут хонугу мэлдьи
Орой үүтүн устун ойбонноһуу,
Чэчэгэйи тэсиһии,
Чэллиргэччи бэрсиһии,
Ахтар-саныыр тухары ааһан биэрбэт
Аан алдьархай манна буолла...
Сүгэ-батас аайы 
Сүллэр этиҥ ньиргийдэ, 
Саа-саадах аайы 
Сааллар чаҕылҕан дапсылынна, 
Халлаан хара сааппаһа 
Хаһыырбытынан хайыта ыстанна, 
Тоҕус дохсун холорук 
Тоҕо ытыллан түстэ, 
Арҕаа халлаан анныттан 
Аан-талҕа таҥнары сатыылаата... 
Күннэрэ тахсыбата,
Күдэн оргуйда, 
Ыйдара тахсыбата, 
Ытыс таһыйар 
Ыас хараҥа буолла... 
Күлүгү кытта 
Күөдүлгэхтэһии, 
Хараҥаны кытта 
Халты-мүччү харбаһыы, 
Баҕа курдук 
Баллырҕаччы түһүү, 
Хомурдуос курдук 
Хороҥнуу манна буолла... 
Киҥкиниир киэҥ халлаан 
Киэбэ-киэлитэ кэйбэлдьийдэ; 
Охсуһуунан олохсуйбут, 
Оһолго тэбиллибит 
Орто туруу дойду 
Умса холоруктаан, 
Унаара-кэнээрэ биллибэт 
Кутаа уотунан кырбаһан 
Кута курдук долгуйда; 
Алдьархайдаах аллараа дойду 
Атыйахтаах уу курдук айманан, 
Түҥнэри холоруктаан 
Түөрт өттүттэн Күөх дьэбидик уоттар 
Көҕөрө сырсаннар — 
Ооҕуй оҕус бадараанныыр 
Оҕуруктаах уот дьэбэрэ диэн 
Түөрт түптүр үтүгэнинэн 
Түгэхтэммитэ эбитэ үһү. 
Тохсус добун маҥан халлаан 
Тордуйалаах уу курдук долгуйан, 
Тиҥилэх кэтэҕин курдук 
Тиэрэ ханарыйан тахсан 
Күөх чаалай уотунан 
Күлүбүрүү умайан, 
Күрүлэс күр мууһунан 
Күрдүргэччи бөтүөхтээн — 
Соххор холорук дугуйдаммыт
Содуомнаах соҕуруу халлаан диэн 
Үтүрүөбэт үлүгэрдэммит 
Үлүскэннээх үрүттэммитэ эбитэ үһү...
Быстан биэрбэт үөстээхтэр, 
Бытарыйан түспэт эттээхтэр, 
Тохтубат хааннаахтар, 
Тоһуттубат уҥуохтаахтар, 
Өспөт тыыннаахтар, 
Өлбөт бэйэлээхтэр — 
Үөтүүлээх үс биис уустара 
Үөрбэнэн-үҥүүнэн 
Өтөрүтэ түсүһэн 
Өлөрсө сатаатылар: 
Кыргыспыт күүстэриттэн 
Кытара кыыһаннар, 
Улуу байҕал түгэҕинэн 
Умсан тахса-тахса, 
Бурулуу-бурдьугунуу, 
Буруолуу- будулуйа олордулар... 
Эппэт гына 
Эппэҥнэс кэлэҕэй, 
Тыыммат гына 
Тыҥа быһаҕас дьон 
Күдэн-туман ортотугар 
Күлүк курдук барыһан, 
Күөт курдук үллэн, 
Улуу куйаар баһынан 
Уһуутаан кэбиһэ-кэбиһэ: 
«Киҥкиниир киэҥ халлаан 
Киэбэ-киэлитэ кэйбэлдьийбит ээ?!!

Оһоллоох орто туруу дойду 
Олоҕо уларыйбыт ээ, сэгэрдээр?!! Алдьархайдаах аллараа дойду 
Атыйата аймаммыт ээ, атастаар?!! 
Аддьархай аҕыйаҕына, 
Эрэй элбии илигинэ, 
Эт-тирии бүтүн эрдэҕинэ — 
Эйэнэн кэпсэтиэххэ, 
Сүүспүтүн аалсыахха, 
Сүбэлэһэн көрүөххэ...
Тугу мээлэ охсуһабыт?!! 
Тупсуута тэрийиэххэ» дэһэн, 
Киҥир-хаҥыр саҥарсан, 
Килиэр-малаар көрсөн, 
Кэтэхтэрин чонотон 
Кэпсэтэр киэби ыллылар...
Уоран-талаан барарга 
Уһуктаах тарбахтаммыттар, 
Уоттаах илиилэммиттэр, 
Улуутуйар Улуу тойон биистэрэ: 
«Көхсүттэн тэһииннээх 
Күн-өркөн уустара 
Күөмчүлүү сылдьыахтара, 
Ир суолбутун ирдээн 
Иэдээни тэрийиэхтэрэ, 
Тоҥ суолбутун тордоон 
Тор тэһииммитин тутуохтара... 
Туттаран туран мэлдьэһэрбит 
Тукках буолубҕа, 
Көрдөрөн туран балыйарбыт 
Көрдьүн буолуоҕа, 
Ыттары кытта ыал буолумуоҕуҥ, 
Ыраах ыырданыахха" — дэһэннэр, Содуомнаах соллоҥ мэнэгэй иирбит 
Соҕуруу соххор холорук халлааҥҥа, 
Оботтоох уот-чупчурҕа дойдуга Олохсуибуттара эбитэ үһү...
Түүн сырыыламмыт, 
Түүлээх уллуҥахтаммыт, 
Түөкүн майгыламмыт, 
Алдьатан-талаан барары 
Амтаһыйа санаабыт 
Арсан Дуолай аймахтара: 
«Арҕаһыттан тэһииннээх 
Айыы-хаан аймахтара 
Атаҕастыы олоруохтара, 
Алдьатан-талаан бараммыт 
Саһар сирбитинэн 
Саарбахсыйа сылдьыахпыт... 
Күн-өркөн улууһун
Күөмчүлээн бараммыт
Өһөгөйдөөх Өлүү Чөркөчүөх төрдүгэр
Өрүһүттэрбэккэ киирдэхпитинэ -
Өҕүрүтэллэрэ мөлтөх буолуоҕа,
Айыы-хаан аймаҕын
Атаҕастаан бараммыт
Аллараа дойдуга түстэхпитинэ —
Үс күлэр ньүкэн үтүгэн
Үҥнэн биэрэрэ биллибэт...
Үтүө сир ол баар» — диэннэр,
Алдьархайдаах аллараа дойдуга түһэннэр,
Аныардаах аан дойдуламмыттар эбит...
Үөһээҥи-алларааҥы 
Үөтүүлээх үс биис үрдүнэн 
Үөмэн тиийбэт 
Үрдүк баһылыгынан 
"Бу киһи буоллун!" диэннэр 
Бука барылара сүрэхтэрэ сөбүлээн, 
Дьылҕа тойону, 
Чыҥыс-хааны
Одун-хаан оҥоруута дуо дэтэннэр, 
Огдолуйбат улуу күүстээннэр 
Олохтообуттар эбит... 
Уһун Дьурантаайы диэн 
Улуу дьаалыны, улахан киһини 
"Сутургуу буолуо, 
Сутуругун көрдөрүө!" — диэннэр Суруксутунан биэрбиттэр эбит...
Бу кэнниттэн буоллаҕына 
Буор сир уйбат буулаҕа талбалар 
Орто туруу дойду 
Олоҕун олохтоорулар 
Өлбөт төлкөтүн түһэрбиттэрэ, 
Өйдүөн-дьүүллээн көрбүттэрэ... 
Аллараа дойдуттан, 
Адьарай сириттэн 
Аргыар айаҕа буолбут, 
Үөһээ дойдуттан,
Үлүскэннээх халлаантан
Үргүөр үөлэһэ буолбут,
Былаҕайга ыллара турар
Былдьаһыктаах сир буолсу...
"Биһиги диэтэх бэйэлээхтэр
Билэр-көрөр муҥутааммыт
Орто туруу дойдуну
Олоҕун булларбат буолуохпут дуо?!!
Үс биис ууһуттан
Үтүмэхтээн тураммыт
Оройунан оонньуур,
Ортотунан курданар
Отут биэс биис ууһунан,
Самныбат саргылаах
Саха киһилээн,
Устаты муруннаах,
Утары сирэйдээх
Урааҥхай сахалаан,
Босхо бастааҕынан,
Бокуйар сүһүөхтээҕинэн,
Сиик-туман тыыннааҕынан,
Симэһиннээх эттээҕинэн
Орто туруу дойдуну
Олоҕун булларыахха," — диэннэр
Улуу күтүрдэр,
Уот-буурайдар
Ууруу уурбуттар...
Самантан тус илин диэки бардахха 
Сандаллаах сатыы маҕан халлаан 
Сарыы таҥас курдук 
Таҥнары намылыйан түһүүтүгэр, Тараадыйан-дьарҕааланан көстүүтүгэр, Силбиктээх сиик-туман тыыннаах, Сириэдийбит-сиппит сир ийэ-хотун 
Хайыһар мас киилин курдук 
Ханарыйан тахсыытыгар, 
Ый хотун төрүөн таалалаабыт 
Ытык хайатын чанчыгар, 
Күн тойон төрүөн күөлэһийбит 
Көмүс хайатын кэтэҕэр
Үс нуоҕай-маҕан хатыҥ
Үүнэн лөглөрүһэн туралларыгар, —
«Айылҕа-хаан хотунтан
Ананан айыллыбыт
Араҕас чэчир буолан
Анньыллыбыттар эбит» диэннэр,
Үрэххэ баппатах үрүҥ түүлээҕи,
Үргүүк хаҥылы, бүтэй туйахтааҕы
Үксэтэ олордунар,
Сыһыыга баппатах сыспай сиэллээҕи,
Сылгы сүөһүнү, миинэр миҥэни
Дэри-дэлэгэй
Тэниттинэр диэннэр
Күн Дьөһөгөй тойону,
Күрүө Дьөһөгөй хотуну
Уордаах Уот Дьөһөгөй оҥороннор
Улуу дьүүлүнэн олохтообуттара эбитэ үһү.
Арҕаа диэки бардахха 
Араҕас сабыдал халлаан 
Тараах былыт курдук 
Таҥнары найҕаран түһүүтүгэр, 
Силбигинэн-сиигинэн симэһиннийбит 
Сир ийэ хотун 
Сири-иһит курдук 
Сиксиктэнэн тахсыытыгар, 
Тоҕус дуолан улуу үрэхтэр 
Тоҕо охсон киирэннэр 
Тоҕуоруйан тутуһууларыгар, 
Аҕыс ааттаах айдам силик үрэхтэр 
Ааллаһан-айманан киириилэригэр, Силбиктээх сэттэ сирэм күөх үрэхтэр Сиэттиһэн-сириэдиһэн тиксиһиилэригэр, Хааннаах халыҥ куҥнаахха 
Хабырынан хаахтаабытынан түһэр 
Хатан илбис биилээҕи, 
Уу субай хааннаахха 
Умсугуйан уһуутаабытынан түһэр
Уйадыйбат уот-чупчурҕа уһуктааҕы, 
Кыһыл субай хааҥҥа 
Кыдьыгыран кыламмЬпынан түһэр
Кыырыктаах кылаан илбис биилээҕи,
Бухатыыр дьон туттар
Буулаҕа сэптэрин,
Кэниэрдээх кэтэр
Кэһэхтэрин,
Таҥхалаах таҥнар
Таҥастарын
Отут биэс биис ууһугар
Оҥоро олордун диэннэр, —
Үс дойду киирэр кирбиитигэр
Үс сиринэн боччуохтаах буоҕуралаах,
Төттөрү соҕус быһыылаах,
Төбөтүн оройунан айахтаах,
Муҥурун булларбатах
Муус Суорун булгунньахха
Аллараа адьарай хаан аймаҕыттан,
Арахсыылаах аҕыс биис ууһуттан,
Кырымахтаах кылбараҥ маҕан хаарга
Кытыылыыр кытыт биэ барахсаны
Кынталдьыта хаамтаран иһэн
Кырыытынан кыҥыһахтыы түһэрэн
Кыа-хаанын кытыастатан кээспит курдук
Кытара-убайа турар кыһалаах,
Алталаах атыыр оҕуһу
Аппалаах алаас айаҕар
Ахталдьыта хаамтаран иһэн
Сүүскэ охсон түһэрэн
Сүһүөҕэр сүгүрүтэн кээспит курдук
Уйадыйан-ууллан көрбөт
Укулаат тимир ньуурдаах,
Кыҥкыныы-чыҥкыныы кыырар
Кылбадыйа турар кыстыктаах,
Түөрт уон түөрт атыыр сылгы
Түүмэхтээх түллэр көхсүн тириитэ
Күөттээни ууһун күөтэ дуо диэн
Күксүйэр күрүлэс өлүү күөттээх,
Баараҕай баай ыал
Бастыҥ баҕанатын саҕа
Баалтааны ууһун балтата дуо диэн
Барык-сарык илбистээх
Баараҕай балталаах, 
Чыскыйбахтыы сытар 
Чыскыылаах, 
Иэрийбэхтии сытар 
Игиилээх,
Уоҕан хаан ууһуттан 
Уот Кындыалана диэн 
Хоонньугар сытыарар 
Хорсун доҕордоох, 
Хотун ойохтоох, 
Ыар санаалаах, 
Ыарахан тыыннаах 
Кытай Бахсылааны оҕонньору 
Кыырыктаах үс уус төрдө буол диэннэр, Оһоллоох орто туруу дьаҕыл дойду 
Охсуоланар оройун улаҕатыгар Олохтообуттара эбитэ үһү... 
Кэлэн кэхтэр киһилээх, 
Кэхтэн кэлэр кэскиллээх 
Орто кулан дьэллик дойду 
Отут биэс биис ууһугар 
Көрөр харах буолан 
Көмөлөһө олордун диэннэр, 
Түөрэх кэбиһээччинэн, 
Түп этээччинэн 
Хотой хаана хоруончахалаах, 
Хотоҕойун түүтэ куорсуннаах, 
Аан ийэ дайды 
Айыллыаҕыттан ыла 
Аалыы таас аркыымалаах, 
Хаччы сотолоох, 
Харыс бытыктаах 
Киһи кинээһин, 
Килбиэннээх бэрдин, 
Үөһээ үтүөтүн, 
Үөрэхтээх бастыҥын 
Сээркээн Сэһэн оҕонньору, 
Куорсун илбис төрдүгэр 
Кулут кыыс буол диэннэр 
Сэндьигирэй Маҕан кыыһы
Кыйыра уста турар 
Кыһыл кумах кыдьымахтаах, 
Ньуурун көрдөрбөтөх 
Ньудулу уот байҕал 
Холоруктуу ытылла олорор 
Хотугу ойоҕоһугар, 
Түп өлүү төрдүгэр, 
Түҥ ойуур иһигэр, 
Көҥдөй төҥүргэс үүтүттэн 
Көйө көтөн тахсар 
Бургунас муоһун курдук 
Бур-бур буруолаах 
Симилэх төрдүгэр, 
Сир иһигэр 
Орто туруу дойдуга 
Олохтообуттара эбитэ үһү...
Тыалынан 
Тымыыттыбыт, 
Хаарынан 
Хаһыыттыбыт, 
Ойон тахсар күннээх, 
Охтон баранар мастаах 
Орто туруу дойдуга 
Оройунан оонньуур, 
Ортотунан курданар 
Отут биэс биис ууһугар — 
Икки атахтааҕы, 
Иннинэн сирэйдээҕи, 
Босхо бастааҕы, 
Бокуйар сүһүөхтээҕи 
Бодотун үрдэтээри: 
Хаҥкыл хара тыа 
Хатан дьылҕана аһылыктаах, 
Күөх төлөн тыыннаах, 
Күөнэ көҕөччөр аттаах, 
Быыра быһыылаах, 
Бырдьа бытыктаах, 
Кылаан чаҕыл Кыырык төбө, 
Хааһах саҕа хаалыктаах,
Хаардаах бугул саҕа
Халадыйар хатан хататтаах,
Бороон торбос саҕа
Боҕуйа охсор чокуурдаах,
Улуутуйар Улуу тойон
Улахан уолун
Уоҕан хаан төрдүн,
Аан-Уххан эһэ оҕонньору
Айыы-хаан аймаҕар,
Алаһа дьиэ иһигэр
Аал уот иччитэ оҥорон,
Хара буруо харалдьыта
Хатан Тэмиэрийэ диэн ааттааннар
Орто курбуу-дьирбии дойдуга
Олохтообуттара эбитэ үһү...
Кинини кытта буоллаҕына 
Киллэрбиттэрэ эбитэ үһү: 
Дьиэ иччитэ оҥорон 
Дьиэдэ Бахсыыланы, 
Холоҥсолоох-хохтоох 
Хотон иччитэ оҥорон 
Ньаадьы Ньаҥханы... 
Онтон ыла буоллаҕына 
Орто түһүлгэ дойдуга 
Саргы тардыһа сатаабыт 
Саха киһи барахсан 
Алаһа дьиэни тэринээт, 
Аал уоту оттунаат, 
Кинилэр эрэ дуо диэн 
Кичэйэн тураахтаан 
Аат ааттаан, 
Айах тутан 
Хоолдьуктаах бэйэтэ 
Хоҥкудцьуйар буолбут эбит...
Сүндэлэ далай 
Сүүрүгүн үксүн саҕа 
Арҕастарыгар адаардаахтары, 
Араҕас хатырыктаахтары, 
Лаабычааннарынан дайбыттары, 
Лаһыгырас бэйэкэлээхтэри,
Балым-салым элбэх 
Балык бииһин ууһун 
Барҕарда олордун диэннэр — 
Тураҥ буор 
Тусаһалаах,
Чэлгиэннээх тэлгэһэлээх, 
Чэҥ муус тэлгэхтээх, 
Куойа маҥкы тутуурдаах, 
Куйуур-тымтай сүгэһэрдээх, 
Күөх ньамах бытыктаах, 
Күрүҥ хара дьүһүннээх, 
Өнөр-үскэм бэйэлээх 
Өдүгэт Боотур оҕонньору 
Уйгу-быйаҥ тыыннаах 
Уу иччитэ буол диэннэр 
Орто туруу дойдуга 
Олохтообуттара эбитэ үһү...
Ол кэнниттэн 
Кэмэ-кэрдиитэ биллибэт 
Кэҥкил хара тыа аайы 
Сүүрэр атахтааҕы, 
Сүргүөхтээх систээҕи, 
Улуйар куоластааҕы, 
Утары тиистээҕи 
Дэри-дэлэгэй 
Тэниттин диэннэр 
Кураҕаччы Сүүрүк 
Куралай Бэргэни — 
Баай Барыылаах, 
Бардам Бэриилээх 
Баай Байанай оҥороннор 
Орто туруу дойдуга 
Олохтообуттара эбитэ үһү... 
Онтон ыла буоллаҕына 
Иннинэн сирэйдээх, 
Иэгэлдьийэр икки атахтаах 
Сүһүөхтээх бэйэтэ 
Сүгүрүйэн туран: 
"Сүдү эһэ тойонум! 
Сүүрэр атахтааххыттан,
Сүргүөхтээх систээххиттэн 
Күөн түөһүм иннигэр 
Күөйэ көтөн кулу! 
Кыҥааһыммар киллэр, 
Кылыыбар үктэт! 
Үс бараа-хара күлүккэр 
Үҥэн-сүктэн эрэбин" диэн 
Нөрүөннээх көхсүнэн бүгүйэн 
Нөрүйэр буолбут эбит...
Ол кэнниттэн 
Орто туруу дойдуга 
Олохсуйбут отут биэс биис ууһугар 
Оломноох түһүлгэ бараан олоҕо 
Оччоҕо эрэ ордук тупсуоҕа диэннэр, — Үтүрүссүүлээх үс аан дойду 
Үлүскэннээх үрдүк кирбиитигэр, 
Эбир түөстээх эрдэҕэс уларым 
Эргичиҥнии олорорун курдук 
Илбистээх илин итии халлааным 
Иирэр эбир-дьаҕыл эҥийэтигэр 
Ийиэхсит Эдьээн ийэ хотуну –

Икки атахтаахха, 
Иннинэн сирэйдээххэ 
Иэримэ дьиэтин иччилээ, 
Төрөтөр оҕотун 
Төлкөлүү олор диэннэр — 
Көхсүттэн тэһииннээх 
Күн-айыы улууһун 
Күүһүн үрдэтэргэ, 
Арҕаһыттан тэһииннээх 
Айыы-хаан аймаҕын 
Алгыһын салайарга 
Анаабыттара эбитэ үһү... 
Онтон ыла буоллаҕына 
Оҕуй-бараан ордууламмыттар,

Оҕо-уруу тардыспыттар — 
"Ийиэхсит ийэ хотуммут 
Илэ бэйэтинэн 
Иһэрэ буолуо" диэннэр, 
Иһэгэйдээх итии-сылаас илиилэринэн
Илбиэнэ көмүс иэдэстэрин 
Имэринэн кэбиһэ-кэбиһэ, 
Күллэрэстии күлбүтүнэн 
Күлүм-мичик аллайан, 
Күндү таҥастарын таҥнан 
Күүтэр буолбуттара эбитэ үһү...
Орто дойдуга олохсуйбут 
Оройунан оонньуур, 
Ортотунан курданар 
Отут биэс биис ууһа 
Сүөгэй сүдүрүүнугэр, 
Сүүмэх тураҥыгар 
Сүһүөҕүнэн тирэннэҕинэ, 
Арыы далбардаах 
Араҕас илгэҕэ 
Атаҕынан үктэннэҕинэ — 
Урааҥхай буолан 
Улаатыах этэ, 
Киһи буолан Килбэйиэх этэ, 
Саха буолан
Сандаарыах этэ диэннэр, 
Ийиэхситтээх илин халлаан 
Иирэр эбир-дьаҕыл эҥийэтин 
Аллараа алаархай таһаатыгар, 
Араҕас сабыдал далбарыгар 
Орто курбуу-дьаҕыл дойду 
Ойбонноох уйгу-быйаҥын, 
Бастар бараммат 
Барҕа баайын 
Барҕарда олордун, 
Ураа муостааҕы 
Ууһата олордун диэннэр 
Ньэлбэҥ Айыыһыты, 
Ньэлэҕэлдьин Куону, 
Ахтылҕаннаах Айыыһыт Хаан хотуну — Араҕас чэчирдээннэр, алтан туоналааннар, Кыыс оҕо кутун 
Кыптыыйыгар иҥэрэннэр,
Уол оҕо кутун 
Оххо иҥэрэннэр, 
Алгыы-абырыы олордун диэннэр 
Анаабыттара эбитэ үһү... 
Онтон ыла буоллаҕына 
Орто туруу дойдуга 
Иэримэ дьиэни иччилээбиттэр, 
Иитэр сүөһүнү күрүөлээбиттэр, 
Араҕас чэчир анньаннар, 
Айах тутаннар, 
Алгыс алҕааннар 
Айыыһыт Хаан хотуну 
Аатын ааттааннар 
Айхаллыыр буолбуттар эбит...
Ситэрэн эттэхпинэ, 
Сиһилии кэпсээтэхпинэ: 
Көҥүл санаалаах, 
Көрсүө мэйиилээх, 
Көнө сүрэхтээх, 
Көҕүөр-таһыар курдук 
Балым-салым эмиийдээх, 
Байбара-маҕан санныгар 
Бэдэр бэрдэ саҕынньаҕын 
Бэлтэгэйдии ууран 
Кэттэ кэппитинэн 
Кэлбит,
Үс киис кыыл тириитэ 
Үрдүк нуоҕай бэргэһэтин 
Этэ-туойа турар курдук 
Эҕэттэйдии Аста аспытынан 
Айыллан үөскээбит, 
Түүлээх түтүм-бараан түһэҕин 
Төлө татта таппытынан 
Төрөөн түспүт, 
Аан ийэ дайды 
Алгыстаах айылгытын, 
Алаҕаркаан-тэтэгэркээн 
Араҕас далбарын 
Айарга анаммыт
Аан-Алахчын, Маҥан Маҥхалыын диэн
Ааттаах утүө хотун дьахтар баарын
От-мас иччилэрин
Оҕо-уруу биэрэннэр
Орто туруу дойдуга
Олохтообуттара эбитэ үһү...
Онтон ыла эрэ буоллаҕына
Орто курбуу-дьаҕыл дойду
Оройунан оонньуур улуу уолаттара
Аан ийэ дайдыларыттан
Арахсар күннэрэ кэллэҕинэ,
Үөһээ бөҕөттөн
Үргүөр үргүйдэҕинэ,
Аллараа бөҕөттөн
Аргыар аргыйдаҕына —
Аан-Алахчын хотуну
Аатын ааттааннар
Үс бараа хара күлүгэр
Үҥэн-сүктэн тураннар
Алгыс этитэн,
Аартык тэлэттэрэн
Алаһа бараан дьиэлэриттэн
Аттаналлара эбитэ үһү...
Үөһээҥи-алларааҥы 
Үөтүүлээх үрдүк биис уустарыттан Киҥкиниир киэҥ халлаан 
Киэбин-киэлитин кэдэлдьитэн, 
Уоттаах улуу дьүүл уураахтарын 
Умсары кэһиэх уоттаах уллуҥахтаах, 
Өлбөт үөстээх, 
Өрөгөйдөөх өйдөөх, 
Өһөҕөйдөөх санаалаах, 
Үрдүк үс биис ууһа 
Үөдүйэн үөскээбит 
Үс үлүскэннээх аан дойдуларын 
Кулугутун хамнатар 
Кудай дьаалы кубулҕаттаах
Үөһээ даҕаны Үөскээтэҕинэ, 
Аллараа даҕаны 
Айыл ыннаҕына: 
Кэниэргэ этиллэн, 
Кэнтиккэ охсуллан, 
Кэлгиэҕэ киирэн, 
Буруйун-сэмэтин иннигэр 
Буойуллуох тустаах диэннэр 
Аан-дархан андаҕары 
Андаҕайбыттара эбитэ үһү...
Үс хартыгастаах 
Үрдүк үүт маҥан халлаан 
Сырдык сыдьаан сырайыгар, 
Сылаас көпсө-көбүөр буоругар 
Үүт-аас бэйэлээх, 
Үкээр куйаас тыыннаах, 
Үс киис кыыл тириитэ өллүргэлээх 
Үрдүк нуоҕай бэргэһэлээх 
Үрүҥ Аар тойон оҕонньорго 
Киэһээ киирэн эрэр күн 
Килбиэнин курдук 
Килбиэннээх сирэйдээх, 
Сарсыарда тахсан эрэр күн 
Сардаҥатын курдук 
Сардаҥалаах дьүһүннээх, 
Чараас чараастык 
Чапчылыйбыт, 
Миигэс миигэстик 
Мичилийбит 
Сылаас тырым харахтаах, 
Сырдык сымаан хааннаах, 
Ааттаах үтүө 
Адьыҥа Сиэр хотунтан 
Тоҕус ый хонугун 
Толорбокко эрэ 
Иирээн эҥэрдэнэн, 
Илбис төрүттэнэн, 
Ийэтин иһиттэн 
Таас-килиэ оҕо
Таралыйа түһээт, 
Чачыгыраччы күлэн 
"Хара түөкүттэр, хааннаах ыттар,
 Хараҥа майгылаахтар, ханньары
санаалаахтар,
Үс дойдуну үөннээн-күрдьэҕэлээн сиэбит Үрдүк сололоохтор, үтүө сурахтаахтар! Кэниэргэ этэргитинэн, 
Кэнтиккэ тэбэргитинэн 
Кими куттаары гынаҕыт? 
Уоттаах уурааххытын 
Уу курдук кэһэр 
Уол-оҕо мин төрөөтүм...
Идэмэрдээх илиэһэй бииһин ууһун 
Иҥнэри хаамыам, имири быһыам, Алдьархайдаах адьарай аймаҕын 
Алаһа дьиэлэри, аал уоттары 
Атахпынан кэһиэм, аамайдыы оонньуом, 
Күн ууһун, айыы аймаҕын 
Күллэри таптайыам, күдэҥҥэ көтүтүөм... Аттаахтан кымньыытын ылаҥҥыт, 
Алыс байаҥҥыт ахчаччы уойбуккутун, Сатыыттан тайаҕын ылаҥныт 
Сараччы үллүбүккүтүн, 
Тосту топпуккутун 
Тос-мааскытын көрдөрөрүм буолуо... 
Үөһээ дойдуну 
Үөгүлэппэтэхпин көрөөрүҥ, 
Аллараа дойдуну 
Аҕылаппатахпын истээриҥ! 
Орто туруу дойдуну 
Орулаппатахпын билээриҥ!" — диэн 
Өрүтэ мөҥүөлээн тэбиэлэнэрин кытта Өһөҕөйдөөх Өлүү Чөркөчүөх төрдө 
Үөһүн таттаран 
Үөгүлүү түстэ,
Соҕуруу соххор холорук халлаан 
Сордоҥ балык оҕотун курдук 
Өрө түллэҥнээн охсуоланан ылла, 
Хаһыыра түстэ,
Хаанынан ытаата, 
Оһоллоох орто туруу дойду 
Ортотунан куталдьыйан, 
Кытыытынан бысхалдьыйан 
Кындыас кыыс оҕо курдук 
Кыламмахтаан ылла, 
Симэһиннээх хаанынан Сиккирэччи ытаата...
Онуоха баара буоллаҕына 
Оҕо саҥатын истээт,
 Аллараа дойду ааттаахтара, 
Аҕа баһылыктара, 
Үөһээ дойду үтүөлэрэ, 
Үрдүк сололоохторо, 
Үс биис баһылыктара, 
Үрдүк дуоһунастаахтара: 
"Аарт-татай, оҕоллор!!! Алаата, оҕоллор?!! 
Абалаах айахтаах, туустаах тумустаах 
Түстэ түһээт түөкүн төрүөтэҕэй?!! 
Түҥнэри майгылаах, төттөрү санаалаах Түктэри оҕо төрүөтэ эбээт, бадаҕа?!! 
Бии мааҥыа бэйэлээх Үрүҥ Аар
тойонтон үөскээн баран, 
Бии мааҥыа бэйэлээх Адьыҥа сиэр
хотунтан төрөөн баран 
Туох маннык иирэр бэдик кэлбит
бэйэтэй?!! 
Туох маннык тосту-туора чугуччу түспүт
бэйэтэй?!!
Одун-биис оҥоһуута биллин, 
Чыҥыс-хаан ыйааҕа биллин, 
Дьылҕа тойон уурааҕа биллин!!! 
Биһиги билэрбит билии буолуо дуо?!! 
Биһиги көрөрбүт көрүү буолуо дуо?!! Үрдүктэр биллинэр, 
Үтүөлэр көрдүнэр" — диэн, 
Соҕуруу соххор холорук халлаан 
Содуомнаах бииһин ууһун 
Сорсуннаах бэттэрэ, 
Алдьархайдаах аллараа дойду
Адьырҕалаах аҕатын ууһун 
Аҥаарыйар ааттаахтара: 
"Ыарахан тыыннаах, 
Ыар санаалаах 
Ытык ыалбыт ыаматын 
Инньэ-манньа диэтэххэ — 
Иҥнэри көрөн иэстии сылдьыахтара... 
Ол кэриэтин хата 
Одун-биис оҥоһуута 
Уоттаах улуу уураахтан 
Ураты буоллаҕына, 
Биһиги даҕаны көрөн турбат 
Билэрбитинэн сылдьар дьон буолуохпут"—
диэн
Илиэһэй биистэрэ, адьарай аймахтара Иҥиэттэ-иҥиэттэ имнэниһэн кээстилэр...
Оннук тылы-өһү истэн баран 
Одун-биис, Чыҥыс-хаан, Дьылҕа тойон 
Добун маҕан халлааҥҥа 
Домньуттара буолбут, 
Аҕыс сабыдал халлааҥҥа 
Арчыһыттара аатырбыт 
Алта Айыы Намыһын удаҕаттарынан 
Ала-дьаргыл ап-чарай быатынан 
Умса оҕуурдатан ылан, 
Уол-оҕону аллараа дойдуга 
Үс таҥха-биһик төрдүгэр 
Үөһээ дойдуттан үтэттэрэн, 
Таҥха биһиккэ 
Таҥхалата ыыппыт...
Алта Айыы 
Намыһын удаҕаттар 
Ала-дьаргыл ап-чарай быанан 
Татынньахтыы сытар 
Таас килиэ оҕону 
Эрийэ охсон, этэ-дьиэһийэн 
Эҕирийэллэрин аҕай кытта — 
Үс хос үрүттээх 
Үрүҥ көмүс көй-уорук дьиэ 
Үрдэ үрэллиэҕинэн, 
Алта хос дьапталҕа таас муосталаах
Алаһа-бараан дьиэ барахсан
Анна арыллаҥныаҕынан,
Аҕыс уон аҕыс бадьыр баҕана
Айгырыы хамсыаҕынан,
Тоҕус уон тоҕус дуолан тулааһыттар
Толугуруу мөхсүөхтэринэн
Тыс быстар
Тыас тыаһа
Дэриэспэ таас курдук
Дэлбэритэ ыстанна...
Үөһээ дойдуттан,
Үлүскэннээх ааныттан
Халлаан аҥара
Хайдыбытын курдук,
Былыт быһаҕаһа
Быстыбытын курдук
Аллараа дойду диэки
Аан-талҕа таҥнары сатыылаата,
Халлаан хара сааппаһа
Хаһыырбытынан барда,
Хаардаах бугул саҕа
Курай иччилээх,
Куйаар тойуктаах
Тоҕус дохсун холорук
Тоҕо ытыллан түстэ.
Буор баттах
Бурҕайда,
Куо-дапсылҕан дапсыйда...
Куйаар өлүү куорсуйда...
Тырыта тыыппыт курдук
Тыстаах баттахтаах
Лэбийэ хара былыттар
Лэглээрбитинэн бардылар,
Үс күлэр ньүкэн төрдүгэр
Үмүрү ытыллан түстүлэр...
Хоту хоромньулаах халлаан 
Холоруктаах кунуһун анныгар 
Дьөлөрү үтүгэн айаҕа 
Дьөлө ыстанан түстэ, 
Тоҕус суор маҥаас тумулу
Тобулу тардан ылла:
Ньирэй оҕо барахсан
Ньиккирэччи ытаабытынан
Аҕыс адаардаах
Алдьархайдаах аартык устун
Ат буолан батыччахтаата,
Сэлээр мэнэрик туойбут
Сэттэ сиринэн симэһиннээх
Дьөлөрү үтүгэн үүтүнэн
Төбөтүн оройунан
Баччыр оҕо барахсан
Баккыраччы ытаабытынан
Баһынан-атаҕынан
Түлэй-балай,
Түҥ-таҥ
Түһэн истэҕэ...
Тойон киһи
Тобугун уҥуоҕа түөрэхтээх,
Хотун дьахтар
Хоолдьугун уҥуоҕа дэпдиргэлээх,
Бөлүөх хаан үктэллээх,
Бөлгөм өһөх сүдүрүүннээх
Хабыалаһар
Хаан Дьалыстыма аартык
Суккуллар куолайын,
Суураллар куттаҕын
Түгэҕэр тиийэн,
Түҥнэри ытыллан,
Илгистэ-эккирии олорор
Идэмэрдээх илиэһэй тумулун
Уһуктаах төбөтүгэр,
Уоттаах ньууругар —
Үс тимир тиҥсири харыйа
Үөрбэ төбөтүн курдук
Тиэрэ-таара эриллэн,
Хардары-таары хатыллан
Хардаҥ эһэ курдук
Хадьырысса сытар силистэригэр -
Үс тимир таҥха биһик
Үөлбүт мунду курдук
Өрө эккирии туралларыгар, 
Өһөгөйдөөх өлүү таҥхатыгар 
Оҕо тиийэн 
Олоро түстэҕэ...
Өһөгөйдөөх Өлүү Чөркөчүөх 
Өрө түллэн — үөһүн таттаран 
Чачыгыраччы күллэ, 
Часкыйбахтыы сытта... 
Сидьиҥ сэбэрэлээх, 
Сиикэй дьүһүннээх 
Абааһы кыыһа Ап-татай, 
Арбах-сарай, 
Дэлэм ытыс, 
Дэгиэ тарбах, 
Түптэ кутурук, 
Түтүм тэллэх, 
Үөннээх өттүк, 
Үс сиринэн бөкчөгөр, 
Бөлгөм өһөх уобуулаах 
Бөҕөлүкээн эмээхсин обургу 
Ходьороҥ дьоруонан 
Хобуох ойон кэлэн, 
Бигээмэхтии-бигээмэхтии 
Биэбэй биһик ырыатын 
Ыллыы-туойа, 
Ытылл а-хоххулла, 
Ыралыы олорбута үһү...
Бөкчөгөр Бөҕөлүкээн ырыата
Иһиллигим-таһыллыгым... 
Иэдээнигим-куудааныгым... 
Биэстээхэй тарбаҕым бээбэйэ 
Бэрэлитэ бээбэй буоллун! 
Тыҥым хатыыта тыыннарын киллэрэн Тырыта тыытыһар тыҥырахта үүннэриҥ! Күнүм тахсыыта күүстэрин киллэрэн Күлүктээҕи сүтэрэр, барыҥныыры баратар Имэҥнээх илбистэ иҥэрэн кэбиһиҥ!
Иэдээнигим-куудааныгым. 
Иһиллигим-таһыллыгым... 
Хайдыбат эттэнэн, 
Халыҥчай куҥнанан, 
Тостубат уҥуохтанан, 
Тохтубат хааннанан 
Үөһээнэн-аллараанан 
Үтүөнү-мөкүнү 
Үөрэҕэстии оонньоохтоор... 
Көхсүттэн тэһииннээх, 
Көмүскэстээх санаалаах 
Күн-өркөн улуустарын 
Көхсүлэрин уҥуоҕун 
Көҥүрүтэ тэпсэҥҥин 
Күдэҥҥэ көтүтээр!
Иэҕэлим-куоҕалым... 
Иһилим-таһьшым... 
Оройунан оонньообут, 
Ортотунан курдаммыт 
Урааҥхай саханы 
Умсары уураҥҥын 
Урусхал оҥорон 
Уоттары умуруораар! 
Иэҕэлим-куоҕалым... 
Эргиэним-урбааным... 
Илиэһэй биистэрин 
Иҥнэри хаамаҥнъш, 
Тыҥалаах сүрэхтэрин, 
Тыыллаҥныыр сэптэрин, 
Сыҥаахтаах тылларын, 
Сырбаҥныыр эттэрин 
Миигинньик эмээхсиҥҥэ 
Мичиҥнэтэн көрөөхтөөр!
Алаатаҥ-улаатаҥ... 
Айдааным-куйдааным... 
Аллараа дойдуга 
Адьарай аймаҕын 
Аҕалары ампаардаан, 
Ийэлэри эһэҥҥин, 
Сүнньүлээх сүрэхтэрин,
Сүккүллэр куолайдарын
Бигээбит манньабар
Биэрээхтээн көрөөхтөөр!
Хоргуйан өлөөрү
Хобуохтуу олоробун,
Хончоҥнуур хомурдуоһум
Хомуллан бүттүлэр,
Бахчаҥныыр баҕаларым
Барыта баранна...
Биэстээхэй тарбаҕым бээбэйэ
Бэрилитэ бээбэй-ньии...
Кэниэргэ кэнийдэҕим,
Кэнтиккэ эттэҕим
Эминэ туомуйум,
Эминэ туомуйум!.. — диэн
Аллараа дойдуга,
Адьарай сиригэр
Айдааран бүтэрин аҕай кытта
Үөһээ дойду үтүөлэрэ,
Үрдүк сололоохторо,
Аллараа дойду аҕалара,
Аарыма кырдьаҕастара:
"Бу оҕо буулаҕатын булларбат
Бухатыыр киһи төрүөбүт быһыылаах.
Таҥхата даа куһаҕан,
Табыллыбатах киһи буолла:
Халлааны хамнатыыһы,
Хараҕатын төлөрүтүүһү,
Аллараа дойдуну алдьатыыһы,
Айдааны оҥорууһу,
Орто дойдуну долгутууһу,
Огдолута оонньууһу...
Үөһээҥи-алларааҥы үс аан-дойду
Үс күлэр күлүүһүн үлтүрүтүүһү,
Үтүрүөбэт үлүгэри үөскэтииһи...
Куһаҕан санаалаах,
Кулан дьэллик майгылаах
Кулут Туйгун боотур диэн,
Халлааны-сири алдьатар
Хаан Сабыдал бухатыыр диэн,
Үйэни уларытар
Үстээх оҕо —
Өһөгөйдөөх өлүүнү үктэллэнэн үөскээбит
Өһөх Харбыыр, Өркөн Баатыр диэн
Аан дайдыга айыллыа диэннэр
Аарыма кырдьаҕастар ахтар буолаллара...
Ол оҕо бэлиэр төрүөтэҕэ дуо?!
Онтон атын буолуор сатаммат...
Оҕону оннун булларыахха!" диэн
Сүүстэрин аалсаннар,
Сүбэлэрин холбооннор —
Хартыгастаах хандыа маҥан халлаантан
Хайа даа өттүттэн хараҕата суох гына,
Туналҕаннаах туой-буор сиртэн
Туоҕуттан даа тутулуга суох гына,
Алдьархайдаах аллараа дойдуттан
Аныардаах алын өттүттэн
Сиик-туман курдук
Ситимэ суохтук
Түҥнэри холоруктуу турар,
Түөрт түрүөһүннээх
Түрбүөннээх тимир-дьигис хайаҕа,
Аҕыс кырыылаах
Аптаах аалыс-луо баҕанаҕа
Алталаах атыыр баһын саҕа
Дьиэһийэр Дьэс эмэгэтинэн
Дьиэҕэ биллибэт күлүүстээн,
Отут ордуга тоҕус тиһиликтээх
Оҕуруктаах уот-чарай быанан
Кэниэргэ этэннэр,
Кэнтиккэ охсоннор
Кэлгийэн кээспиттэрэ эбитэ үһү...
Үөһээ дойдуттан 
Үргүөр үргүйдэҕинэ 
Үлүгэри үксэтиэҕэ, 
Аллараа дойдуттан 
Аргыар аргыйдаҕына 
Алдьархайы элбэтиэҕэ, 
Ойоҕос өттүттэн 
Орто дойдуттан
Көй салгын
Көйө көттөҕүнэ
Олоҕу долгутуоҕа,
Оһолу элбэтиэҕэ диэннэр
Үс өттүттэн
Үс ньүһэр өлүү бухатыырдарынан
Үөһээ өттүн
Үргүөртэн бүөлэтэн,
Аллараа өттүн
Аргыартан саптаран,
Ойоҕос өттүн
Оһолтон хаххалатан
Маннык бэйэлээхтик
Манаппыттара эбитэ үһү...
Үөһээ дойдуга
Үөгүлүүр үлүгэрэ
Үөскээтэҕинэ,
Аллараа дойдуга
Айманар алдьархайа
Арылыннаҕына,
Орто дойдуга
Огдолуйар оһоло
Олохсуйдаҕына —
Оччоҕо эрэ буоллаҕына
Үс ньүһэр өлүү бухатыырдарынан
Үөһээ Чыҥыс-хаан ыйдаҕына,
Одун-биис
Оҥордоҕуна,
Дьылҕа тойон эттэҕинэ:
Үс аан-дайды тутуллубут
Үс күлэр күлүүстэрин
Олохторун хамнаппыт,
Оһоллорун элбэппит,
Буор сиргэ буулаҕаларын булларбатах
Бухатыыр дьоннору буоттарар гына
Уоттаах улуу дьүүлгэ                   
Ууруу ууран кээспиттэрэ эбитэ үһү...
Ойон тахсар күннээх, 
Охтон баранар мастаах 
Орто туруу дьаҕыл дойду
Өлбөт өнөрүн,
Өрөгөй саргытын,
Огдолуйан көрбөт улуу олоҕун
Ол курдук олохтоон бараннар —
Үс саха барахсаны
Үөскэтэн үөдүттүн,
Түөрт саха барахсаны
Төрөтөн тэниттин,
Урааҥхай саха барахсаны
Ууһата олордунар диэннэр —
Көхсүттэн тэһииннээх
Күн-айыы ууһуттан,
Арҕаһыттан тэһииннээх
Айыы-хаан аймаҕыттан
Саха Саарын тойону,
Сабыйа Баай хотуну
Самантан тус илин диэки бардахха
Сабыдал сатыы маҕан халлаан
Сарыы таҥас курдук
Тараадыйан-дьарҕааланан
Таҥнары намылыйан түһүүтүгэр,
Силбиктээх-сииктээх
Сир ийэ хотун сиксигэ
Хайыһар мас киилин курдук
Ханарыйан тахсыытыгар:
Тоҕус иилээх-саҕалаах
Толомон маҕан хонуулаах,
Хаары-хаһыҥы билбэтэх,
Хагдарыйан көрбөтөх,
Күөҕэл-нусхал бэйэлээх
Күөх оттоох-мастаах,
Күлүм чаҕаан күннээх,
Кырымах хаар түспэтэх,
Кыһын диэн кэлбэтэх,
Самаан сайын саргылаабыт
Сандал маҕан дойдуга
Оҕуй бараан ордуулаан
Олохтообуттара эбитэ үһү...
Баараҕай барҕа таһаатыгар 
Баран барамматах бараахтаах, 
Көтөн көрбөтөх
Көччөхтөөх, 
Өрөөн көрбөтөх Өтөннөөх, 
Үллэ-түллэ турар 
Үгүс-элбэх аххан 
Уйгу быйаҥ туругурбут, 
Улуу тунаах олохсуйбут, 
Тоҕус толоҕой сэлэ диэн
Тоҕуоруйан торолуйбут, 
Аҕыс арыы чаллах тыа саҕа 
Араҕас чэчир анньыллыбыт, 
Чөҥөрө чүөмпэ саҕа 
Дириҥ далай түһүлгэ турбут, 
Эттээх аты Иэрчэх тэбэринэн 
Иэдьигэй бадарааннаах, 
Сүүрүк аты 
Сүһүөх быһарынан 
Сүүмэх тураҥнаах, 
Күөх унаар урсуннаах, 
Күөрэгэй ымыы чыычаахтаах, 
Көрдөөх-нардаах 
Көҥүл үтүө дойду эбит...
Ох кырсын курдук оломноох 
Орто түһүлгэ дойдуга, 
Сириэдийбит-сиппит 
Сир киинэ сиргэ, 
Аҕыс иилээх-саҕалаах, 
Атааннаах-мөҥүөннээх,
Алаҕаркаан-тэтэгэркээн 
Аан ийэ дайды 
Араҕас далбар быарыгар, 
Алтан ньээкэтигэр, 
Көмнөхтөөх дьай сыстыбатах 
Көмүс көй киэлитигэр, 
Сырылҕан куйаас сыламнаабыт 
Сырдык ыҕай киинигэр, 
Үрдүк арҕаһыгар, 
Үөбэр өрөһөтүгэр, 
Чогдойор саалыгар,
Чонойор кэтэҕэр,
Сир киинэ диэн
Сириэдийбит,
Халлаан оройо диэн
Хачаллыбыт,
Тоҕус өргөстөөх,
Толомон маҕан күн
Толоно киирдин диэн
Тоҕус уолҕан-чуолҕан түннүктээх,
Отут уорҕалаах
Оҕуй бараан ордуу,
Күннүк сиринэн
Күлүмүрдээн көстөр
Көҥдөй көмүс-уорук балаҕан
Тоҕус бэчээтинэй сиринэн
Тоҕуоруйан-туругуран,
Тэҥнээҕин билбэккэ
Тэнийэн-тэлгэнэн,
Үөлээннээҕин көрбөккө
Үөскээн-үөдүйэн,
Оҥоһуллан-орчуллан
Олохсуйбута эбитэ үһү...
Үс саха төрдүн 
Үөскэтэргэ ыйыллыбыт,
 Түөрт саха төрдүн 
Төрөтөргө анаммыт,
Хороҥ айыылара холбоммут, 
Ходьоҥ илбис иҥиэрсийбит, 
Эмньик эттээх-хааннаах 
Эдэр чэгиэн барахсаттар 
Харах харахтарын көрсөннөр 
Хайҕахтаах хара быардара хамсаан, 
Хааннара оонньоон, 
Хары харыларыттан ылсаннар, 
Аарыма-аараҕай 
Алаһа дьиэлэрин аанын 
Аһа баттааннар — 
Баҕалаах санаалара 
Батарыа баара дуо?!! — 
Айар илбистэнэн
Аас тэллэхтэрин 
Арыйа бырахтылар, 
Үс саха киһи үгэһэ буоллун диэннэр 
Үс киис тириитэ толбонноох суорҕаннарын

Саҕа өттүнэн 
Саба таттылар, 
Бэдэр сыттыктарын 
Бэрийэ астылар, 
Ис истэриттэн 
Имэҥирэн кэллилэр: 
Тас таҥастарын 
Тарбахтарын төбөтүнэн 
Тарыйа охсоннор, 
Ис таҥастарын 
Илиилэрин таһынан 
Илгэн кэбистилэр, 
Түүлээх түһэххэ тиийэргэ 
Түөс симэҕэ төлөрүйдэ,
Өттүк симэҕэ Өһүлүннэ, 
Кыабака симэҕэ Кылырҕаата,
Бытырыыстаах мыаннарык 
Быстыахха айыылаах буолла... 
Ахтар айыыһыт күүһэ 
Алыс даа буолар эбит — 
Ымсыырыспыт барахсаттар 
Ыксаласпытынан бардылар, 
Ийиэхсит ийэ илбиһэ 
Илэ даа буолар эбит — 
Сырбаҥ-татай уотунан 
Сыллаһан сыыбырҕаттылар, 
Сыстыһа оонньоотулар, 
Уохтара харыар диэри 
Умайа турар уотунан 
Уураһа сыттылар... , 
Дьахтар барахсан баара 
Дьар гына түһүөр диэри 
Таптаспыт күүһүттэн
Тараһатын аннынааҕы
Киһи киһи буолбут
Киэҥ киэлитин иһигэр
Уулаах удьаа баһын саҕа
Уоллаах-кыыс оҕо
Куттаах сүрдэрэ
Кутуллубут курдук
Буом оһоҕоһун тердүгэр
Булдьугуруу тэппитинэн бардылар.
Саха төрдө буолбут
Сабыйа Баай хотун
Буос буолан
Мотоҥноото,
Хат буолан
Ханаҥнаата:
Биир хонон —
Биир ыйданна,
Икки хонон —
Икки ыйданна,
Үс хонон —
Үс ыйданна,
Туөрт хоноп —
Түөрт ыйданна,
Бэһис ыйыгар
Бэлиэтэнэн көрүннэ,
Алтыс ыйыгар
Ахталыйан хаамта,
Сэттис ыйыгар
Сэбэрэтэ кэҕиннэ,
Ахсыс ыйыгар
Аалларан барда,
Тохсус ыйыгар
Тоҕоһоттон тутуста,
Онус ыйыгар тиийэн
Олорор кэмэ кэлэн
Эдэр дьахтар барахсан
Этэ ыалдьан эймэнийэн барда,
Самыытын уйбата,
Саҥата элбээтэ...
Кутаа талыыта
Кургумунан кутта,
Ийэ талыыта 
Иһинэн киирдэ, 
Хороҥ талыыта 
Ходьоҥнотон барда: 
Айыыһыт ийэтин ыҥырар 
Абытай халахайа буолла, 
Эдьээн ийиэхситин эргитэр 
Энэлгэн тойуга буолла, 
Торумтуйбут бытыктаах 
Тойон эрин диэки 
Тобулута көрбөхтөөтө... 
Ыксал буолла — 
Ытамньыйан ылла, 
Үрүҥ күпэ өлбөөдүйдэ —
Үөһээ тыыммахтаата, 
Өлөр күнүм кэдлэ диэн 
Өс-номоҕун өһүллэ, 
Кэбэлийэр күнүм кэллэ диэн 
Кэриэс тылын кэпсээтэ...
Сабыйа Баай хотун
Аай-аайбын! Ыый-ыыйбын! 
Абытайбын-татаппын!
Икки чараас кургумум аҕай... 
Икки балык этим аҕай...
 Торумтуйбут бытыктаах, 
Тойон доҕорчугуом! 
Аал уоттаах
 Алаһа дьиэбэр, 
Оҕуй бараан ордуубар 
Оҕо-уруу төрөтөммүн, 
Алаҕаркаан-тэтэгэркээн 
Алтан араҕас далбардаах 
Аан ийэ дайдыбар 
Иэримэ дьиэбин иччилиэм, 
Иитэр сүөһүбүн күрүөлүөм, 
Уһун олоҕу олороммун 
Уйгу-быйаҥы тутуом диэн 
Үөрэ санаабытым —
Үрүҥ күнүм өлбөөдүйдэ,
Күнүм тулунна,
Күһэҥэм быһынна...
Эн хааллыҥ — мин бардым...
Эчикийэ, иһим түгэҕэ аҕай...
Икки уу сымсым аҕай...
Икки ылгым таас ойоҕоһум аҕай...
Ол эрээри — 
Орто туруу дойдуга 
Олохсуйарга оҥоһуулаах, 
Өлөн-сүтэн биэрбэт 
Өрөгөй талба дьоллоох 
Дьон буолуох этибит...
Онон буоллаҕына 
Ойон тахсаҥҥын 
Тус илин диэки 
Туһаайа тутунан 
Баран истэххинэ 
Баара буолуоҕа 
Үс үүт-маҕан булгунньах 
Үрүт өттүгэр 
Үүнэн турар 
Илибирэс сэбирдэхтээх, 
Икки салаалаах 
Нуоҕай маҕан хатыҥ... 
Нусхаппытынан-нуоҕаппытынан 
Силистэри-мутуктары С
иҥнэри тардан аҕалан — 
Икки ачаахтаах тоҕоһото оҥорон 
Иннибэр аҕалан анньан кулу... 
Түүл түһээбитим, 
Түөрэх кэбиспитим, 
Бит биттэммитим — 
Биһиктэ оҥоро тарт! 
Соргулаах дьон буолуохпут — 
Сорҕото оҥоро оҕус! 
Аай-аайбын! Ыый-ыыйбын! 
Абытайбын-татаппын! — диэн 
Иэйиккээн иэйиитин 
Иэйэн-туойан
Иэрийэ олордоҕо...
Дьахтар барахсан баара 
Дьаралыта-дьаралыта:
"Иһиттиэҥ — Истибэтиэҥ?!!" диэтэҕэ, 
Эр киһи баара Эргичийбитинэн туран: "Эттиэҥ —
Эппэтиэҥ?!!" диэтэҕэ... 
Өр буолуо дуо, 
Өтөр гыныа дуо, 
Төһө-хачча буолуой?!! 
Төттөрү эргийэ охсон 
Үтүө киһи барахсан 
Үлэлээн үллэрэҥнээтэ: 
Марайа-марайа, 
Маҕыйа-маҕыйа, 
Тобугун эрэ ааһар 
Тоһоҕо анньан кэбистэ. 
Биһик оҥорон 
Билгэрэнгнээтэ, 
Сорҕо оҥорон Сордонно... 
Ойон тахсан От киллэрэн 
Ойоҕун аниьтгар 
Онно-манна тэлгэттэ...
Орто туруу дойдуга 
Олохсуйа киирбит 
Үс саха барахсан 
Үөскүүрүгэр-төрүүрүгэр 
Үгэһэ буоллун диэн, 
Саха төрдө буолбут 
Сабыйа Баай хотуну 
Аас-хара тэллэҕин 
Арыйа баттаан олорто, 
Айах үрдүттэн айхаллыыр 
Аҕыс дьэрэлик бэйэлээх 
Кэрдиис ойуулаах Кэриэн ымыйаларга
Араҕас арыыны кутан
Аҕыс баһык уһукка
Уһун туску диэн
Уура охсон кэбистэ...
Ньэлбэҥ Айыыһытым,
Ньэлэҕэлдьин Ийиэхситим
Үөрэ-көтө көрүстүлэр эбээт диэн
Үчүгэй өттүнэн
Күлүм аллайан
Күөгэлдьийэ нусхайыа диэн,
Буорунан-сиринэн охсуллар
Бууттаах-буоҕуралаах
Бэдэр саҕынньаҕын аҕалан
Бэлтэгэйдии уурда;
Кыыгыныыр-хааҕыныыр
Кылдьыылаах симэҕин
Күн уотугар күлүмүрдэтэн
Күлэ-сала сытар гына
Тэниччи ууран
Тэриминэтэн кэбистэ,
Илбиргэстээх- сал бырҕастаах
Илин-кэлин кэбиһэрэ
Ирбэнньиктэнэ оонньоотулар!
Туналҕаннаах күнүм
Туллан түспүтүн курдук
Туналыйа олорор туһахталаах,
Дьэрэкээн ойуу курдук
Дьэргэлдьийэ умайан көстөр
Кыһыл дьэргэн чопчуурдаах,
Кыыс оҕо сылдьан
Кыҥыһахтыы кэтэн баран
Кынталдьыйа хаампыт
Умайар кылааннаах
Уу буобурата
Үрдүк нуоҕай дьабака бэргэһэтин
Үстэ сүгүрүйбүтүнэн кэлэн
Иннигэр аҕалан
Иҥиһэхтии ууран кэбистэ...
Ол кэнниттэн Олорон эрэ
Саха киһи төрдө буоларга
Саргыланан анаммыт
Сабыйа Баай хотун
Уон тыһы кырынааһы
Умсарыта туппут курдук
Уон дьыры маҕан тарбахтарынан,
Икки бабыа көмүс ытыстарынан
Илбиэнэ көмүс иэдэстэрин
Имэринэн кэбиһэ-кэбиһэ,
Аҕыс былас суһуоҕун
Алаарыччы көрөн олорон
Намылыта-намылыта,
Наҕыл наҕыллык
Саҥа саҥаран,
Сандаа көмүс -тиистэрэ
Турталдьыйа-турталдьыйа
Туойа олорбута үһү...
Сабыйа Баай хотун
Дьээ-буо!!! Дьээ-буо!!!
Иитэн-иилээн олорор 
Иэримэ дьиэм иччитэ, 
Баҕанам төрдүгэр 
Барҕарбыт Дьиэдэ Бахсыыла! 
Мин туспар
Халбарыйбат халыҥ халҕаҥҥын 
Халбарытан биэрдиҥ... 
Аҕыс иилээх-саҕалаах, 
Атааннаах-мөҥүөннээх, 
Алаҕаркаан-тэтэгэркээн 
Аан-ийэ дайдым 
Аналлаах иччитэ, 
Айаарыҥса-куйаарыҥса, 
Алтан далбар тайахтаах 
Аан-Алахчын, 
Маҥан Маҥхалыып, 
Көмүскэстээх санаалаах, 
Көмүс күбэй эбэккэм!
Мин туспар
Төлөрүйбэт сөҥ сүллүгэскин
Төлөрүтэн биэрдиҥ...
Киһи буолуох   
Киһи буоллахпына,
Саха буолуох
Саргылаах буоллахпына —
Сэлиик атым
Сиэллээх-кутурута сиэгилээх
Сирэм маҥан аартыгым,
Силэллэн кулу!
Сааскы сандал маҕан күнүм •           Саабылаан батас иэнин курдук
Сардаҥара ойон тахсар,
Кыһыҥҥы кылбаа маҕан күнүм
Кыыбылаан батас кырыытын курдук
Кылбайа көтөн тахсар,        
Налыр сайын тардыллыбыт,
Наскыл сирэм силиктээбит,
Үстээх өҥүрүмэр оҕуспун        
Үрүт өттүнэн
Өрөкүйэн көстөр
Өлбөөдүйбэт үкэр оттоох,
Кытыылыыр кытыт биэни
Кымньыылыаҕынан холобурдаах
Кыыспат кылыс оттоох,
Күһүҥҥү күрэҥ убаһа
Күөрэйэр көхсүн үрдүнэн             Күүгүнэччи оломнуур
Көөнньөрүү көйөргө кымыс көрдүгэннээх,
Көрүлүүр күнүһүнэн күөҕэйбит
Көрдөөх күлүм чаҕаан дойдулаах,
Эдэр дьахтар
Эдьээн ийиэхситэ буолбут,
Арм дьахтар
Ахтар айыыһыта буолбут            Ньэлэҕэлдьин Ийиэхситим
Ньэлбэҥ Айыыһытым!
Урааҥхай саха буоламмын
Уҥуох арахсарым,
Оҕуй бараан ордуубар
Оҕо төрөтөрүм кэллэ...
Далбарай күөх халлаан сырдыыта
Далбын одуулааҥҥын,
Күн тахсыыта
Күрүөбүн көрөҥҥүн —
Хара дьулаа
Хаҥалас быччыҥнаах,
Күөнэ көҕөччөр,
Күөх ньилбэктээх,
Холун үрдүгэр
Кустук дьаҕыллаах,
Саннын үрдүгэр
Сабаҕа дьаҕыллаах,
Самыытын үрдүгэр
Сарбынньах ойуулаах,
Тардыылаах таас ойоҕоһугар
Таҥара бэлиэлээх,
Эбирдээх таныылаах,
Элимтэҕэй быһыылаах,
Мэддьэҥнээх тумустаах,
Мэҥэ халлаан
Кыыс кэрэ
Кытыт биэтэ буолаҥҥын —
Эдьиэн Айыы аартыгын
Эҕэрдэлии баттаан,
Илэ бэйэҕинэн көстөҥҥүн
Иһэҕэйдээх илиигинэн
Имэрийэн абыраа!
Кэй бараан олохпун,
Кэтит кэһиибин
Өҥөйөн көрөн
Өрүһүйэн абыраа!
Бас уһукпар
Бабыгыраан,
Атах уһукпар
Айхаллаан,
Көп ньилбэккэр
Көтөҕөн абыраа!
Түүлээх түһэххэр
Түөрэхпин олордон —
Уордаах-киҥнээх
Уол оҕото,
Киҥ-татыа
Кыыс оҕото
Анаан абыраа!
Айхал-мичил!
Саргы дьаалы диэҥҥин
Сахалыы дьалыһый!
Киччим күммэр
Киһилии кэпсиэ!
Көйөргө сөҕөлөҥ
Көппөр күөлэһий!
Араҕас илгэ
Аспар ахталый!
Абытайбын-татаппын!
Айан талыы
Алларытар да эбит...
Хороҥ талыы
Холлорутар да эбит...
Хайҕахтаах хара быарым
Хамсаатаҕын аҕай ньии...
Нохтолоох тойон болуо сүрэҕим
Долгуйдаҕын аҕай ньии — диэн
Ахтар айыыһытыгар
Амалыйа туойда,
Эдьээн ийиэхситигэр
Энэлийэ туойда...
Инньэ диэн этэрин аҕай кытта 
Илин эҕэрдэлээх халлаан 
Араҕас далбарыттан, 
Алын кырыытыттан 
Итии салгын 
Ийэ охсон түстэ, 
Эбир-дьаҕыл былыттар 
Эргийэ көтөн кэллилэр: 
Эдэр дьахтар
Эдьээн ийиэхситэ буолбут, 
Аҕам дьахтар 
Ахтар айыыһыта буолбут
Ньэлэгэлдьин Ийиэхсит,
Ньэлбэҥ Айыыһыт
Үрүмэтийбэт долгуннанан,
Үүт кэрэ биэ буолан
Көй кииннэрин,
Көмүс уйаларын
Өрөкүйбүтүнэи кэлэн
Өҥөйөн көрдө,
Күн диэки өттүнэи
Күөйэ көтөн
Ус төгүл төгүрүйэ сүүрдэ,
Үс төгүл бырылаччы тыбыырда -
Үс ыйга өҥүрүк куйаас түстэ,
Үс төгүл дырылаччы кистээтэ -
Үс дьылга үрүҥ илгэ түстэ,
Үс төгүл түллэн дьигиһийдэ —
Күөх торҕо курдук
Күрэм унаар түстэ...
Ол кэнниттэн 
Олоҥхоһут киһи 
Одуулаан-көрөн турдаҕына — 
Чөҥөрө чүөмпэ саҕа 
Дириҥ далай түһүлгэҕэ 
Күөн түөһүнэн 
Күөйэ көтөн кэлэн: 
Үс бохтоолоох 
Үрүҥ илгэлээх 
Уһаа айахтан, 
Уруйдаах тускуттан 
Туруйалаан туран эрэ 
Тумсун быһаҕаһыгар диэри Баллыгыраппытынан 
Батары баттаан, 
Умсуурдаан уулаан 
Уһуутаан кэбистэ... 
Аарыма-аараҕай 
Алаһа бараан дьиэлэригэр 
Батыччахтаан кэлэн 
Бастыҥ түннүгүнэн 
Баһын батары биэрэн,
Үстэ түллэн тыбыырбытыгар 
Үрүҥ илгэ барахсан 
Орто холлоҕосторунан 
Олоро түстэ...
Ол кэнниттэн 
Уруйдаах сэлэ ортотугар 
Умса бүдүрүс гынаат, 
Хонойбутунан-хотойбутунан 
Хотун дьахтар буолан 
Налыс гына түстэ, 
Наскыл-нусхал хаамта... 
Уҥа илиитигэр 
Уордаах уол оҕо сүрүн 
Түүлээх ох оҥорон 
Түүрэ туппутунан, 
Кыыс оҕо сүрүн 
Кыптый оҥорон 
Хаҥас илиитигэр 
Хам харбаабытынан 
Көмүс уйаларыгар, 
Көй уоруктарыгар 
Көтөн түһэн, 
Баһык уһукка баран 
Бабыгыраабытынан барда, 
Атах уһукка тиийэн 
Айхаллаабытынан барда, 
Кэтэх уһукка кэлэн 
Кэп-топ эттэ, 
Эбэ хотун барахсан 
Эҕэрдэлээбитинэн эргийдэ, 
Дьалыһыйа туойан 
Дьалкыппытынан барда... 
Саха төрдө буолбут 
Сабыйа Баай хотуну 
Бабыа көмүс ытыһынан 
Байбара маҕан курбуһаҕын 
Алҕаабытынан Арыйа баттаата, 
Бэдэр ньилбэҕэйэ 
Бэртэлээх сутуруотун
Суһам соҕустук 
Сулбу баттаата, 
Икки түүлээх түһэҕин 
Иһэгэйдээх икки илиитинэн Имэрийбитинэн барда... 
Киһилии кэпсиэн 
Кэҕийбитинэн киирдэ, 
Сахалыы саҥаран 
Саймыһыппытынан барда...
Айыыһыт алгыһа
Уруй-айхал! 
Уруй-мичил! 
Чэ дуо — 
Чэл бараан! 
Эдэр дьахтар 
Эдьээн ийиэхситин 
Эҕэрдэтин эттим — 
Уордаах уол оҕонон 
Уруудай тускулаатым... 
Нарын-наскыл 
Күөҕэл-нусхал!
Чэ дуо — 
Чэл бараан! 
Мин кэлэммин 
Мичил аллайан, 
Аҕам дьахтар 
Ахтар айыыһытын 
Айхалын айахтаттым — 
Саар оҕолорбор 
Саргыгытын салайдым, 
Кэнчиэрэ оҕолорбор 
Кэскилгитин тэрийдим: 
Киҥ-татыа 
Кыыс оҕонон 
Уһун тускул туттум, 
Уруй-айхал эттим!
Кэнэҕэски үйэ тухары 
Кэнчиэрэ дьону тэнитиэҥ буоллар, 
Тоҕус үйэ тухары
Толомон маҕан сэлэни
Тоҕуорутуоҥ буоллар,
Аҕыс үйэ тухары
Алаһа бараан дьиэни
Аатырдыаҥ буоллар -
Ахталыйар киэлигин
Арыйдаҕым буоллун,
Ытык ымай киэлигин
Ыллыктаатаҕым буоллун,
Түүлээх түһэххин
Төлөрүттэҕим буоллун...
Һуу! Кукаам, уһун тускул туттум!
Һуу! Кукаам, уруй-айхал эттим! — диэн
Эҕэрдэлии былаастаан
Этэрин аҕай кытта,
Саха киһи төрдө буолбут
Сабыйа Баай хотун барахсан
Дьиэрэҥ кураҕаччы курдук
Дьиэрийэ түһэн баран
Үөгүлээбитинэн
Үҥнэрин аҕай кытта:
Үс хос ымай маҕан киэлититтэн
Түүлгэ түһэммэтэх
Түктэри бэйэкэлээх,
Баай ыалым аҕыстаах-тоҕустаах
Баччыр оҕолорун саҕа,
Саннын байаатыгар диэри
Сабырыйан түспүт
Куударалаах астаах,
Кулун эмньик,
Уордаах-киҥнээх
Уол оҕо мүччү ойон тахсан,
Таас иэнинэн
Таралыс гына түһэн
Татынньахтаабытынан барда...
Ол кэнниттэн 
Оҕо барахсан баара 
Оройунан хойуостанан, 
Муннунан-уоһунан
Мууска таһыллыбыт
Сордоҥ балык курдук
Сомоҕо өттүгүнэн
Курбайа ойон
Куотуох курдук
Дьиэ аанын диэки
Дьилибир гына түстэ...
Аараҕай-аарыма
Алаһа бараан дьиэлэрэ
Аҕыс хос дьапталҕа таас сындыыһа
Өрүтэ мөхпөхтөөн
Өҕүллэҥнии түстэ,
Айгыраабатах аҕыс уон баҕаната
Айгырыы хамнаата,
Толугураабатах тоҕус уон тутуура
Толутуруу охсулунна,
Үрүт өттө
Үс тутум үөһээ көптө,
Аллараа өттө
Алта тутум аллараа ньимийдэ...
Айбыт аҕата буолуохсут Адаҕаччыйан туран, 
Сабырҕахтаах эһэ 
Сапта түһэрин курдук 
Саба баггаан, 
Саннын байаатыгар диэри 
Сабырыйа үүнэн түспүт 
Эриллэҕэс көмүс аһыттан 
Эрийэ охсон ылан, 
Кулун курдук 
Кулахаччыта эргитэн, 
Алталаах ат сылгы тириитигэр 
Атахтары-илиилэри 
Өрө мөхтөрбүтүнэн 
Өркөн көнтөһүнэн 
Өрө эрийэн кэбистэ... 
"Ол иһин даҕаны 
Оҕо барахсаны 
Куоттара ооннъуох 
Киһи буолуом дуо" диэн,
Үөрбүт-көппүт киһи
Үргүүк ат курдук
Үөргү-сүөргү көрөн,
"Саха буоллум" диэн
Саҥа аллайан,
Сабырыйам туран
Ойоҕун диэки
Одуулаан көрбүтэ:
Көрөр харахтаах көрбөтөх,
Көрүөхтэн кэрэ сүөргү үчүгэй
Киҥ-татыа
Кыыс оҕо барахсан
Кырыытынан татынньахтаан,
Сир ийэ дойдуга
Сириэдийэ кэллим диэххэ айылаах
Сжкирэччи ытыы сытар эбит...
Саха төрдө буолбут

Сабыйа Баай хотун 
Көҕөрө уҥмут бэйэтэ 
Көхсө кэҥээтэ, 
Халахай-татат бэйэтэ 
Хараҕа сырдаата, 
Киҥ-татыа 
Кыыс оҕотун 
Бабыа көмүс ытыһынап 
Бабыйа харбаан ылла...
Эдэр дьахтар 
Эдьээн ийиэхситэ, 
Аҕам дьахтар 
Ахтар айыыһыта — 
Ньэлэгэлдьин Ийиэхсит, 
Ньэлбэгг Айыыһыт 
Саҥа аллайан, 
Саргы салайан 
Сыһыы биэтин курдук 
Сыспалдьыйан, 
Хонуу биэтин курдук 
Хонолдьуйан,
Уон тыһы маҕан кырынааһы 
Умсарыта уурбут курдук
Уон дьыры маҕан тарбахтарынан
Аһын саҕатыттан
Арыы-сыа курдук
Асхарыйан тахсыбыт
Сүлүүдэ курдук күлүмнээбит
Сүүһүн көлөһүнүн
Икки аҥыы
Илгэн кэбистэ,
Этэн-тыынап
Эҕилдьитэн киирдэ...
Ахтар Айыыһыт алгыһа
Чээ дуо- 
Чэл бараан! 
Тоҕус үйэ тухары 
Торолуйан туран 
Уларыйбат-уҕарыйбат 
Уруй-мичил буоллун... 
Аҕыс үйэ тухары 
Асхарыйа-алла турар, 
Аралдьыйбат-ааспат 
Айхал-мичил буоллун... 
Сэттэ үйэ тухары 
Сириэдийэ турар, 
Кэччиэрийбэт-кэхтибэт 
Кэтит кэскил буоллун...
Чээ дуо — 
Чэл бараан!
Түөрэххитин түһэрдим, 
Төлкөҕүтүн олоттум... 
Үс саха буолан үөскээн үөдүйүҥ, 
Түөрт саха буолан Төрөөн тэнийиҥ... 
Саас үйэ тухары 
Самныбат саргыланыҥ, 
Одун-хаантан 
Охтубат оҥорууланыҥ... 
Үөһээ өттүгүтүттэн 
Үргүөр үргүйдэҕинэ —
Көхсүттэн тэһииннээх 
Күн-өркөн ууһа 
Көмүскүү олоруохтун... 
Аллараа өттүгүтүттэн 
Аргыар аргыйдаҕына — 
Арҕаһыттан тэһииннээх 
Айыы-хаан аймаҕа 
Араҥаччылыы олоруохтун...
Уордаах-киҥнээх 
Уол оҕоҕут аата — 
Күүстээх-уохтаах, 
Күөнэ көҕөччөр аттаах 
Күн Дьирибинэ бухатыыр буоллун, 
Киҥ-татыа 
Кыыскыт аата — 
Туналҕаннаах ньуурдаах 
Туйаарыма Куо диэн буоллун... 
Кэлин өттүгүт Кэбирэ суохтук, 
Илин өттүгүт 
Ибирэ суохтук, 
Сымыыттааҕар бүтэйдик 
Сылааскытыгар сытыҥ... 
Быдан-быдан дьылларга 
Быралыйа бырастыы буоллун! — диэн Сэттэ уон сэттэ киһи 
Сэттэ түүннээх-күнү мэлдьи 
Сэгэтэн көрбөтөх 
Лип хара дъиэлэрин аанын 
Лиһигирэйэн тиийэн 
Сэбирдэх курдук 
Сэлэйэ баттаата, 
Кытыылыыр кытыт биэ 
Кыҥыһахтыы түһэн сытарын курдук Модун-модороон 
Модъоҕолорун атыллаат, 
Нөрүөннээх көхсүнэн 
Нөрус гынан барап, 
Кыыс кэрэ Кытыт биэ буолан
Тымыытта турбут, 
Тырыта тыбыырбыт, 
Уйулҕан кутуруктаах 
Улаан убаһа тириитин 
Тыстары - баттахтары 
Тыыра тардан ылбыт курдук 
Дэбилгэн маҕан былыкка 
Тэбиммитинэн тахсан, 
Күөх унаарынан 
Күөннэнэн, 
Үрүҥ унаарынан 
Үктэллэнэн 
Үөһээ дойдуга, 
Өргөйдөөх халлааҥҥа 
Өрө көтөн бардаҕа...
Сиһилии кэпсээтэххэ, 
Ситэрэн эттэххэ, 
Эгэлгэлээн истэххэ, 
Эҕилдъитэн киирдэххэ — 
Үс саха төрдүн 
Үөскэтэргэ ыйыллыбыт, 
Түөрт саха төрдүн 
Төрөтөргө төлкөлөммүт 
Саха Саарын тойон, 
Сабыйа Баай хотун икки 
Кыыстаах-уол оҕолорун 
Кьтбынан олорон 
Хара далай уутунан 
Хастыы астылар, 
Күөх далай уутунан 
Көйө сууйдулар...
Сардаҥалаах ньуурдаах 
Сабыйа Баай хотун 
Ийиэхсит илгэтэ 
Иҥэн-сүҥэн иитиллибит 
Икки балым-салым 
Көҕүөр-таһыар 
Көмүс эмиийдэрин 
Уон тыһы кырынаастары
Умсарыта уурбут курдук
Уон дьыры көмүс тарбахтарынан
Түөһүн иһиттэн
Түөрэ баһан ылан,
Уҥуо эмиийин
Уордайа олорор
Уолугар уоптарда,
Хаҥас эмиийин
Хам тутан
Кыыһыра сытар
Кыыһыгар уоптарда...
Оҕолор барахсаттар
Омуннаах соҕустук
Тотуохтарыгар диэри
Тообурҕаччы обордулар:
Уол күтүр өстөөх
Уоҕа харыар диэри,
Ийэтин имин хаана
Иһилдьэ тардыллыар диэри
Көхсүн хааннары
Көҥү оборон ылла...
Дьахтар барахсан баара
Тарбахтарын саҕата хараарыс гынна,
Уол оҕотун
Уоһун төлө охсон
Аҕатын диэки
Анньан кэбистэ,
Киҥ-татыа
Кыыс оҕотуп
Халлааннаах таҥараҕа
Хантайбат гына,
Күннээх таҥараҕа
Көстүбэт гына,
Сандал маҕан халлаан
Сардаҥатын көрдөҕүнэ
Саппаҕырыа диэх курдук
Саарба тириитигэр
Саһыаран кэбистэ,
Киэһээҥи халлаанын
Киирэн эрэр күнүн 
Килбиэнин көрдөҕүнэ 
Киртийиэ диэх курдук 
Киис кыыл тириитигэр 
Кистии охсон кэбистэ...
Саха төрдө буолбут 
Саха Саарын тойоп 
Уордаах-киҥнээх 
Уол оҕотун ылан — 
Улуу бухатыыр буолан 
Үөһээ дойдуга үөрбэ оҥостон 
Үөмэлии оонньуоҕа диэн — 
Бөртөлөөх бөрө тириитигэр 
Бөрүйэ охсон кэбистэ, 
Аллараа дойдуга арбыйа оҥостон Атаҕынан дарбыйыа диэн — 
Тыстаах-баттахтаах 
Тыһы эһэ тириитигэр 
Умса кэлгийэн Утутан кэбистэ...
Үс төгүрүк хонон баран, — 
Үрдүк мэҥэ халлааныгар 
Үс күлэр өркөн өргөстөөх, 
Үөрбэ чаҕаан уоттаах 
Сандал маҕан күнэ 
Саабылаан батас иэнин курдук 
Сардаҥара ойон тахсыытыгар, — 
Саха төрдө буолбут 
Сабыйа Баай хотун 
Оҕоломмут-урууламмыт, 
Олорбут отун-маһын 
Хаһыйа харбаан ылан 
Хам-кум тутан: 
"Сиргэ-буорга, 
Сииккэ-тумаҥҥа, 
Былаҕайга-дьайга 
Быраҕан кэбистэхпинэ — 
Кэннибэр хаалар 
Кэрэ ыччатым 
Кэхтиэҕэ буоллаҕа,
Умса түстэхпинэ 
Уол оҕом кэлэн 
Сүуспүттэн өйүөн 
Сүһүөхпэр туруоруо суоҕа, 
Кырдьар сааспар 
Кыыс оҕом кэлэн 
Иттэнэ түстэхпинэ 
Иһэҕэйдээх илиитинэн 
Кэтэхпиттэн өйөөн 
Кэҥэтиэ суоҕа диэн, 
Хаҥас куулатыгар 
Ханайа хааман тахсан 
Ачаахтаах маска 
Анньан кэбистэ; 
Уоллаах-кыыһа 
Уланан-хаарданан 
Уйаланан үөскээбит, 
Кэрэ ыччаттарын 
Кэннилэриттэн кэлбит 
Кэнэҕэски этин 
Буогуралаах-бордуулаах 
Буор көһүйэҕэ уган, 
Көрбүөччү харахтаах 
Көрбөтүн диэн 
Көмөн кэбистэ...
Сыһыы биэтин курдук 
Сыспалдьыйа хааман, 
Хонуу биэтин курдук 
Хонолдьуйан-хотолдъуйан 
Үрүмэтийэн көрбөт 
Үүт көлүйэтигэр киирэн 
Умсаах кус курдук 
Умсан таһыгыраата, 
Күөх далай уутунан 
Көлөһүннүйбүт этин 
Көйө охсунан кээстэ, 
Хара көлөһүнүн, 
Хараҥа дьайын Хастыы анньынна... 
Ол кэнниттэн
Ойон тахсан
Хоту диэки турар
Хоҥорой дуопсун тумулугар
Самаан сайын дайдытын
Сайаҕас салгыныгар
Саппаҕырбыт этин
Сайа оҕустаран
Салгылаан баран,
Бэдэр бэрдэ
Бэртэлээх саҕынньаҕын
Ньэлбэгэйдии кэтэн
Ньэлэлдьийэн-хотолдьуйан,
Үс киис тириитэ
Үрдүк нуоҕай бэргэһэтин
Эҕэттэйдии кэтэн,
Элийэн кэлэн
Аал уотугар,
Алаһа дьиэтигэр
Айхаллаап киирбит эбит...
"Эҕэрдэлээн кэлбит 
Эдьээн ийиэхсиппин, 
Айхаллаан кэлбит 
Ахтар айыыһыппын 
Үһүс күммэр 
Үөрэн-көтөн, 
Ахтан-санаан 
Атаарбат буоллахпына — 
Хоргута санааннар, 
Хомойо көрөннөр — 
Хойуутун-хойуут 
Оҕом-уруум 
Оҕуй бараан ордуубар 
Огдоҕой олохтонуохтара" диэн 
Тыллаах-өстөөх 
Тыһы кыталык курдук 
Уон ордуга икки 
Уруй-айхал үрдүнэн 
Кынталдьыһа хаампыт 
Кытыан маҕан кыргыттары 
Ыраах-чутас ыалларыттан 
Ыныттаран ылан, 
Моонньохтоох сэргэлээх
Моҥол ураһатыгар тахсан
Аал уотун оттон,
Аас тэллэх үрдүгэр
Кэриэн ымыйа курдук
Кэккэлэһэ олорон эрэ:
Айах үрдүттэн
Айхаллаан,
Аҕыс дьаралык
Кэрдиис ойуулаах
Кэриэн ымыйалаах
Эдьээн ийиэхситин
Эргиппит,
Ахтар айыыһытын
Ахталыппыт
Араҕас арыытын аҕалан
Айыыһыт атааран
Айаара олорбуттар эбит...
Айыыһыт атаарар алгыс
Чэ дуо — 
Чэл бараан! 
Уруй-айхал... 
Уруй-мичил... 
Эдэр дьахтар
Эдьээн ийиэхситэ буолбут, 
Аҕам дьахтар
Ахтар айыыһыта буолбут 
Ньэлэҕэлдьин Ийиэхсит, 
Ньэлбэҥ Айыыһыт! 
Аныгы даа дьылларга 
Алаһа бараан дьиэбитин, 
Аал уоппутун, 
Көй уорукпутун, 
Көмүс уйабытын 
Өҥөйөн көрөөр, 
Өрөгөйдүү олороор! 
Кэлэр дьылларга 
Кэнчиэрэ ыччатынан 
Кэччиэритэр буолаайаҕын,
Оҕо дьонунан 
Ороһутар буолаайаҕын!
Чэ дуо — 
Чэл бараан! 
Нарын-наскыл... 
Күөҕэл-нусхал... 
Ымай маҕан 
Ытык киэлибэр 
Ийиэхсит ийэм 
Илбиһэ иҥнин, 
Айыыһыт ийэм 
Айылгыта ахталыйдын! 
Ньичир бараан дьиэбин 
Ньирэй одонон ньиккирэтээр! 
Байдам уорук балаҕаммын 
Баччыр оҕонон баккыратаар.
Чэ дуо — 
Чэл бараан! 
Күлүм-мичил 
Күлэн-салан, 
Эдэр дьахтар 
Эдьээн ийиэхситин 
Эргиттэхпит буоллун! 
Аҕам дьахтар
 Ахтар айыыһытын 
Атаардахпыт буоллун! 
Уруй-айхал! 
Уруй-тускул! 
Эдьээн ийиэхсиппит 
Эппитин илбистээтэ дуу?!! 
һаа-һаа!!! 
Һаа-һаа!!! — диэн 
Айахтаах арыынан 
Аҕанан кэбиһэ-кэбиһэ, 
Былталдьыһа-былталдьыһа, 
Быардара быстыаҕынап 
Күлүм аллайан 
Күллэрэстии оонньообуттар...
Ол кэнниттэн 
Оҕо-уруу дьону мунньан
Кэтэҕэриин диэки
Кэриэн айаҕы
Кэчигирэччи кэккэлэппиттэр,
Унуо диэки
Улааны умсарбыттар,
Суол айаҕар
Суру суоһарбыттар,
Үрүҥ-хара сүүрүгү
Үлтү үүрэн аҕалан,
Сүүрдэ сылдьан
Сүүскэ охсон,
Сүнньүн аспыттар...
Суол аайы
Сурах бардын диэн
Суон саалынан мохсуо охсубуттар,
Хальпг хаһанан
Хаччы кэбиспиттэр,
Кейү кымыһынан
Күөмэйдэрин оҥорбуттар,
Самаан кымыһынан
Санааларын саатаппыттар,
Көнньүөрэн олорон
Көмүрүө уҥуоҕунан
Тиистэрин сааммыттар,
Тибиирэ олорбуттар...
Хотуннуун-тойоннуун
Хойууларыгар бөппүттэр,
Уоллуун-кыыстыын
Убаҕастарыгар чачайбыттар...
Үс саханы
Үөскэтэргэ ыйыллыбыт, 
Түөрт саханы 
Төрөтөргө төлкөлөммүт 
Саха Саарын тойон 
Сахаттан эрэ 
Саар ордуктук, 
Киһиттэн эрэ 
Кирис үрдүктүк, 
Урааҥхайтап эрэ 
Ураты улаханнык
Сананна даҕаны,
Саҥарда даҕаны...
Үрдүк ааппар,
Үтүө сурахпар
Үлүскэннээх үөһээ халлаантан
Үргүөр үргүйдэҕинэ —
Бүөлүү анньыам диэн
Бүтэй хааһах саҕа
Бөртөлөөх бөрө тириитинэн
Үтүлүк тиктэрэн
Үс күөкэ моонньулаах
Үрдүк көхөтүгэр
Үллэччи ыйаан кэбистэ...
Оһоллоох орто дойдуттан,
Ойоҕос өттүбүттэн
Көй өлүү салгына
Көйө охсон кэллэҕинэ —
Саба анньыам диэн
Саарба тириитинэн
Саҕынньах тиктэрэн
Сарадах маһыгар
Сараччы ыйатан кэбистэ...
Алдьархайдаах аллараа дойдуттан,
Адьарай аймаҕыттан
Аргыар аргыйдаҕына —
Саманан саба үктүөм диэн
Саҕахтаах эһэ кыыл тыһынан
Тыс этэрбэс тиктэрэн,
Тыылыы тэптэрбитинэн
Ардьаах долбууругар
Анньан кэбистэ...
Уһаты муруннаах, 
Утары сирэйдээх 
Урааҥхай саха барахсан 
Оройунан оонньуур 
Отут биэс биис уустаах 
Орто туруу дойдуга 
Ол курдук Олохсуйбута эбитэ үһү...
Олоҥхо буолан баран 
Омуна суох буолуо дуо?!! 
Аҕыйах хонугунан 
Айан төрөппүт оҕолоро — 
Күүстээх-уохтаах, 
Күөнэ көҕөччөр аттаах 
Күн Дьирибинэ бухатыыр 
Чаачар сааланан 
Таһырдьа сүүрэр буолла, 
Тураҕас дьоруо аттаах, 
Туналҕаннаах ньуурдаах 
Туйаарыма Куо барахсан 
Кыптыыйынан оонньоон 
Кылыстана көтөр буолла... 
Өр-дуу,
Өтөр-дуу буолан баран 
Уоллара обургу Улахан тиити 
Төргүү мутугунан 
Төбөтө көстөр киһи буолла: 
Биэс былас Биэкэйэр бииллэннэ, 
Алта былас
Дарайар сарыннанна, 
Суллаабыт тиит курдук 
Сотолонно,
Хастаабыт тиит курдук Харыланна... 
Күн диэки көрдөххө — 
Күнү көхсүнэн бүөлүүр, 
Ый диэки көрдөххө — 
Ыйы ытыһынан сабардыыр 
Уол оҕо 
Уһук туйгуна, 
Бухатыыр киһи 
Буулаҕа бэрдэ буолла.
Үүн тиэрбэһин курдук 
Үс өргөстөөҕүнэн өрө көрбүт, 
Хатаы-түтүү курдук
Хааннааҕынан хаһылыччы көрбүт,
Тура-тура
Тутуһуон баҕарбыт,
Иҥиэттэ-иҥиэттэ
Иҥиирин тыаһаппыт,
Илбис көрдөспүт киһи —
"Ким эмэ кэлбэт эбээт" диэн
Киирэ-киирэ тахсар буолла...
"Үрдүк ааппын,
Үтүө сурахпын
Аны-аныга дылы
Адьарай аймахтара,
Илиэһэй биистэрэ
Истэ илик буоллахтара дуо?!!
Кыдьыгырдахпын ньии!
Кыһыйдахпын ньии!
Хайдах эрэ
Ханньары тардан тураммын
Халыҥ тириилэрин
Хайыта сынньар этим?!!
Хайдах эрэ
Уодьуганнарын тутаммын,
Умсары баттааммын,
Иэннэрин иҥиирин
Ибили таһыйаммын,
Силбиктээх илиибинэн
Систэрин үөһүн чиккэҥнэтэр этим?!!
Үөһээ бөҕө
Үс өргөстөөхтөрө,
Аллараа бөҕө
Алта атаралаахтара
Хаһан эрэ кэлэннэр
Халыҥ тириибин
Хайыта сынньаннар,
Хара хааммын тоҕоннор,
Уохпун харатан
Уҕарытар буоллулар?!!" диэн
Үөһээ диэки
Үөгүлүүр буолла,
Аллараа диэки
Арбыйар буолла...
Үс хонон баран — 
Үс өргөстөөх 
Үөрбэ-чаҕаан уоггаах 
Сандал маҕан күнэ
Саҥардыы сардаҥата көстөн эрдэҕинэ, Арҕаа араҕас сабыдал халлаан 
Аалыы көмүс курдук 
Алын кырыыта 
Алаара сырдаан эрдэҕинэ — 
Тоҕус дохсун холорук 
Тоҕо ытыллан түстэ; 
Тыстаах-баттахтаах эһэ тириитин 
Тырыта сьпшьан барар 
Тыал тыалыран барда; 
Буурҕа оонньоото, 
Буор оргуйда; 
Тоҕус добун маҕан халлаан 
Тордуйалаах уу курдук долгуйда, 
Туһахта оннун саҕа 
Туналҕана көстүбэт гына —
 Үрүҥ былыт Үөрдүстэ, 
Хара былыт Ханыыласта, 
Хоҥор былыт Холбосто... 
Илбис кыыһа Иэрийбитин курдук, 
Оһол уола
Орулаабытын курдук 
Халлаан хара сааппаһа 
Хаһыыра ытылынна; 
Сири көрдөрбөт, 
Сили силлэппэт 
Силлиэ буолла; 
Аллараа дойду 
Атыйата алдъанна дуу, 
Үөһээ дойду 
Үтүмэҕэ тоһунна дуу,
Орто дойду
Оройо тэһипнэ дуу?!!
Түөрт сүллэр этиҥ ньиргийдэ,
Түөрт сааллар чаҕылҕан дапсыйда
Күлүк көстүбэт
Күлүк-туман оргуйда...
Кырыаны көрбөтөх, 
Кыһыны билбэтэх, 
Самаан сайын саргылаабыт 
Сандал маҕан дойдуга — 
Сайдаарыкы эбэ хотуҥҥа 
Тиҥэһэ ынах саҕа 
Дэриэспэ таас тибиилэннэ, 
Кунан оҕус саҕа 
Лочугурас таас буурҕаланна, 
Кыраһа хаарынан 
Кырылыы оргуйда,
 Күр мууһунан 
Күрүлүү ытылынна...
Аҕыс иилээх-саҕалаах, 
Атааннаах-мөҥүөннээх, 
Алаҕаркаан-тэтэгэркээн 
Аан ийэ дайдылара 
Атыйахтаах уу курдук 
Аймана түһүөр диэри, 
Дэриэспэ таас
Дэлбэритэ барбытын курдук, 
Сир сиҥниэҕинэн, 
Халлаан хайдьтаҕынан, 
Үс күлэр ньүкэн үтүгэн 
Үлтүрүтэ ыстаныаҕынан, 
Тыстаах-баттахтаах 
Тыһы эһэ тириитэ 
Тырыта барыаҕынан 
Тыас тыаһа дэлбэритэ барда: 
Хоргус өттүлэрэ 
Хотоҥҥо түстүлэр, 
Үчүгэй өттүлэрэ 
Үгэххэ киирдилэр...
Күүстээх-уохтаах,
Күөнэ көҕөччөр аттаах
Күн Дьирибинэ обургу
Күлүм аллайан:
"Күүппүт дьоннорум,
Күтүөт оҕолорум
Үрдүк ааппар,
Үтүө сурахпар
Үөһээттэн өҥөйдөхтөрө,
Алларааттан күөрэйдэхтэрэ?!!
Ама дуо, дуоҕар,
Ат-биэ курдук оонньоон,
Иэмэх талах курдук
Илиибитинэн-атахпытынан
Эриссэ оонньоо энибит?!!" — диэн
Элийэ ойон тахсан
Ол-бу диэки
Олоотуу турда,
Эргим-ургум
Эргэс-чэргэс көрдө...
Арҕаа араҕас сабыдал халлаан
Алын кырыытыгар,
Аан ийэ дайдытын
Анараа саҕатыгар,
Аҕыс уон аҕыс атахтаах
Алтан араҥас үрдүгэр:
Сотуун тириитэ сонун
Сототун ортотугар диэри кэппит,
Хахай тириитэ хаалтыһын
Хабарҕатыгар хам эриммит,
Мэриттиэс тириитэ бэргэһэтин
Мэнэгэйдээх таллан таас оройугар
Тимир наҥнаһын сэлээппэтин үрдүнэн
Тиэрэ кэтэн, тоҕус хотой уйатын курдук
Өрө даллатан кээспит,
Алта хос тимир килиэ куйахтаах,
Аҕыс бэчээтинэй холобурдаах киһи
Өттүгэстии түһэн баран,
Сыыр быстыбытын курдук
Сылларыта сытыйбыт
Сытамматах сьтрайын
Сыллаҥнатан кэбистэ, 
Хайа хайдыбытын курдук хаспахтаах Хааннаах сиикэй эт бэргэ хараҕынан Буспатах мунду миинин курдук Буордааҕынан будулуччу көрөн кэбистэ; Аллараа дойду алларааттаах аппатын
курдук
Амаан-дьамаан айаҕын 
Аппаҥнатан баран — 
Сэттэ былас түөс аҥаара 
Сиикэй тыймыыт курдук 
Күөх чаалай тылын таһааран, Күүрээннээх улуу модун моонньун Саламмахтаан салбанан кэбистэ... Санааҕа-онооҕо ылларбыт киһи курдук Баһын иһигэр баппат 
Бап-баллыгырас саҥалаах буолла, Ыпсыыта суоҕунан 
Ымах-ымах гынна, 
Ырдьах-ырдьах гынна, 
Сир ньиргийиэҕинэн, 
Силлиэ ытыллыаҕынан, 
Халлаан доргуйуоҕунан, 
Хара тыа баһа сатарыаҕынан 
Саҥа саҥаран 
Сатаарыппытынан барда...
Абааһы уолун ырыата
Аар-дьаалы! Алаатыгар
эминэ-туомуй! 
Арҕаһыттан тэһииннээх 
Айыы-хаан аймахтарын 
Аҕалара буолбут, 
Көхсүттэн тэһииннээх 
Күн-өркөн улуустарын 
Ийэлэрэ буолбут, 
Иэгэйэр икки атахтаах, 
Иннинэн сирэйдээх 
Саха Саарын тойон аҕалаах,
Сабыйа Баай хотун ийэлээх,
Күүстээх-уохтаах,
Күөнэ көҕөччөр аттаах
Күн Дьирибинэ бухатыыр убайдаах,
Тураҕас дьоруо аттаах,
Туналҕаннаах ньуурдаах
Туйаарыма-Куо барахсаны,
Үстээҕиттэн үлэспит
Үөкэҥниирим оҕотун,
Алталааҕыттан анаммыт
Аалардыырым оҕотун,
Ньыҕы-ньыҕы ньыҕыйахпын,
Ньыкырдыырым оҕотун
Сымаанньыгас сырайьггган,
Сырдыктаахай ньууруттан
Сыллаахтыам этэ диэммин,
Сыалдьыйа бүтэй
Сырдаахтаан көстөр
Сыаналаах сылаас этигэр
Сытан сыламныам этэ диэммин,
Көһүтэригэр
Көхсө кыараабыта буолуо диэммин,
Кэтэһэригэр
Кэтэҕэ көһүйбүтэ буолуо диэммин,
Кэбэлийэн-кэбэлийэн
Кэллим эбээт...
Үөһээ дойду оҕото 
Үс кырыылаах 
Үтүө киһи
Кытыгырас Баранчай 
Кытаахтаан бардаҕына — 
Эккирэтэрбэр
Этим-тириим эймэнийиэ диэммин Эрдэлииргэ дылы гыммытым, 
Аны куоттарбытым буолуо?!! 
Абам-сүптүм эбит... 
Түөрт сүллэр этиҥ көлөлөөх, 
Аҕыс сааллар чаҕылҕан кымньыылаах Орой-буурай 
Орулуос Дохсун аҕалаах,
Уордаах оҕо,
Улуу киһи,
Бухатыыр бэрдэ —
Буура Дохсун обургу
Уорбатар курдук диэн
Уруттуурга дылы гыммытым,
Аны уоран барбыта буолуо?!!
Алдьархайым эбит...
Соҕуруу соххор холорук халлааҥҥа
Содуомунан баппатах,
Идэмэрдээх илиэһэй бииһин ууһугар
Илэчиискэтинэн баппатах,
Улуутуйар Улуу тойон аҕалаах,
Уораан-аараан Хотун Куохтуйа ийэлээх,
Уот садаҕа моҕой аттаах,
Уол оҕо одьунаас бэрдэ
Уот Уһуму, Тоҥ Дуурай обургу
Халты-мүччү харбатан
Хаарга-сииккэ хаамтарбатар курдук диэн,
Түргэтээтэрбин курдук диэммин
Түлэй-балай түстүм даа этэ,
Аны мэлиппитэ буолуоҕа?!!
Айдааным эбит...
Өһөгөйдөөх үйэҕэ үөскээбит, 
Өлүү Чөркөчүөх төрдүгэр уйаламмыт 
Өһөх Харбыыр, Үс Күлүк, 
Тимир Дьигистэй, иниккэм эрэйдээх, Үөһээ өттүбүнэн
Үрүҥ чыычааҕы көтүтэр буолаайаҕын... Алдьархайдаах Ап-Салбаныкы 
Аҕата буолбут, 
Алып-Хара Аат Моҕойдоон, убаккам
эрэйдээх
Алын өттүбүнэн 
Сур күүдээҕи 
Сургуттарар буолаайаҕын...
Күүстээх-уохтаах, 
Күөнэ көҕөччөр аттаах 
Күн Дьирибинэ бухатыыр 
Ириҥэ табытал,

Иринньэх оҕо сурахтааҕа — 
Ама кинини баҕас 
Анныбар уктаа инибин?!! 
Туналҕаннаах ньуурдаах 
Туйаарыма Куо барахсаны 
Биэрдэллэр даа ылыаҕым, 
Биэрбэтэллэр даа ылыаҕым... 
һы-һыык... 
һы-һыык... — диэн 
Үөһүн таттаран 
Үөрбүтэ буолан, 
Алдьаммыт чабычах курдук 
Ассарытта сытыйан олордо...
Ону истэн баран 
Орто дойду оҕото — 
Күүстээх-уохтаах, 
Күөнэ көҕөччөр аттаах 
Күн Дьирибинэ бухатыыр, 
Уоҕа хараабатах, 
Уддурҕаччы санаалаах
 Оҕо киһи барахсан, 
Оройун хаана оонньоон, 
Сүүһүн хаана сүүрэлээн, 
Сүүлүн саҕанааҕы атыыр оҕус курдук Түрдэччи таттаран, 
Түҥнэри көрөн, 
Буугунуу түстэ, 
Буксайа үлүннэ... 
Киирэр хаана киирэн 
Киил мас курдук 
Кэдэччи таттарда, 
Кэтэҕэ чонойдо; 
Саннын байаатыгар диэри 
Сабырыйа үүнэн түспүт 
Куударалаах аһа 
Кулун кутуругун курдук 
Өрө эриллэн тахсан 
Төбөтүн оройугар 
Төттөрү-таары охсулунна, 
Сиэрэ уотунан
Сирдиргэччи ыһыахтанна, 
Хараҕыттан-сирэйиттэн 
Хатат уота сардырҕаата, 
Өһөхтөөх дьүһүннэннэ, 
Өлөрсөр санааланна: 
Табык охсубут курдук 
Тарбахтарын тыаһа 
Лачыгыраата, 
Иэмэх курдук эриллибит 
Иҥиирдэрин тыаһа 
Лыҥкынаата... 
Көмүс аалыытын курдук 
Көҕөрүс гына түстэ, 
Алтан аалыытын курдук 
Адьырыс гына түстэ, 
Тимир аалыытьтн курдук 
Дьэбидис гына түстэ, 
Кыыс дьахтар 
Кыламаннаах-хааһа 
Кырталдьыйан көстөр, 
Кыһыл субай утахтаах 
Кыырыктаах үҥүүтүн 
Өлөрсүөм этэ диэн 
Өрө тутан, 
Уолан киһи 
Уостаах тииһэ 
Турталдьыйан көстөр, 
Тураҕас субай хаан утахтаах 
Уһун сула-турба батаһын 
Умсары тайахтанан, 
Буор хайа курдук 
Буксаччы үллэн, 
Буолан-хаалан, 
Лиһир-лиһир үктэнэн, 
Либир-либир тэбинэн 
Абааһы уолугар, 
Адьарай ааттааҕар, 
Хооҥсоордоох 
Хоонтоор-хара муннугар 
Хокуоска биэрэн
Сырайын-хараҕын
Сыҕалдьыта-сыҕалдьыта,
Сирэйигэр
Силлээтэ,
Харадар
Хаахтаата,
Үөннээх тылынан
Үөҕэн имиттэ...
Күн Дьирибинэ
Буо-буо! Буо-диибин... 
Буор сирэй, 
Бурҕалдьы сото, 
Хааннаах айах, 
Хара түөкүн! 
Адьарай уола, 
Ааһар былыт аххаҕа, 
Көстүбэт уола, 
Көһөр былыт көлдьүнэ! 
Умса уураммын 
Уодьугаҥҥын тутуоҕум, 
Иттэнэ уураммын 
Искин тыырыаҕым, 
Кэриэс тылгын 
Кэпсии тардый! 
Кимтэн кииннээх 
Киһи бэрдин 
Өлөрдүм диэммин 
Өс-номоҕо оҥостуомуй?!! 
Хантан хааннаах 
Хара түөкүнү 
Хара хаанын тоҕоммун, 
Халыҥ тириитин хайытаммын, 
Уһун унуоҕун 
Урусхаллаатым диэммин 
Уос-номоҕо оҥостуомуй?!!
Ким бэйэлээх кэлэҥҥин 
Киэбирдиҥ диэтэргин —
Түөрт саханы
Төрөтөргө төлкөлөммүт,
Үс саханы
Үөскэтэргэ ыйыллыбыт
Саха Саарын тойон аҕалаах,
Сабыйа Баай хотун ийэлээх,
Тураҕас дьоруо аттаах,
Туналданнаах ньуурдаах
Туйаарыма Куо диэн балыстаах,
Күүстээх-уохтаах,
Күөнэ көҕөччөр аттаах,
Күн Дьирибинэ бухатыыр диэн
Илэ дьүһүммүнэн
Иэҥҥин хастыы,
Чахчы бэйэбинэн
Чабырҕайгын охсо,
Ох курдук
Оҥостон турабын,
Кустук курдук
Куоһанан кэллим, — диэн
Хааннаах хокуосканы
Хааҥсаардаах мунҥугар
Ханталдьытан кэбистэ...
Илиэһэйим уола, 
Идэмэрдээҕим бэрдэ 
Өлүөх курдук үөһүн таттаран 
Өрүтэ көтүөкэлээн 
Өттүгүн охсунна, 
Халлааҥҥа тиийэ 
Хаһыырбахтаан ылла, 
Ыпсыыта суодунан 
Ымах-ымах гынна, 
Ырдьах-ырдьах гынна, 
Сэттэ былас уот-мэнэгэй тылын 
Сиэрэ уотун курдук 
Сэлэпис гыннарда, 
Сарылыы былаастаан 
Саҥа саҥаран Сатаарытта турдаҕа...
Абааһы уола
Аар-дьаалы! Аарт-татай! 
Алаатыгар эминэ-туомуй! 
Арҕаһыттан тэһииннээх 
Айыы-хаан аймахтарын 
Айахтарын тыаһа 
Атын буолара эбээт?!! 
Сэгэттэйим оҕото 
Сэрбэллэн туран эрэ 
Сиртэн көстүбэт буола-буола, 
Тоҕус уон тоҕус 
Куотар кубулҕаттаах, 
Аҕыс уон аҕыс
 Ааһар албастаах 
Адьарай аймаҕын 
Ааттаахтарын кытта 
Хаһааҥҥыттан ыла билсэн-көрсөн Хадьардаһа турара буолуой, оҕоллор?!! Биһиги диэтэх дьон 
Биирдэ оҕустахпытына, 
Биһиги диэтэх дьон 
Биирдэ тэптэхпитинэ — 
Сииккэ-тумаҥҥа
Симэлийэ уостуоҕуҥ... 
Кимим кэлэн 
Киэҥэр кистиэ диэн 
Киэбирэ турдаҕай?!! 
Ханныгым кэлэн 
Халыҥ хахха буолуо диэн 
Хадьардаһа турдаҕай?!!
Биирдэ баран эттэххэ, 
Мин даҕаны Аҕа курдук
Аҕаттан айыллыбытым, 
Ийэ курдук 
Ийэттэн төрүөбүтүм: 
Атара кутуруктаах, 
Арбыйа тиистээх, 
Адьарай аймаҕын аҕата буолбут,
Арбаҕаһын бүрүммүтүнэн үөскээбит
Арсан Дуолай, Луоҕайар-Луо-Хаан диэн
Аарыма кырдьаҕас аҕалаах этим,
Илиэһэй бииһин ууһун
Ийэтэ буолбут,
Адаҕатын кэппитинэн төрүөбүт
Ала Буурай, Аан-Дьааһын диэн
Ходьоҥ тобук,
Хобуох эмэһэ,
Хойуос тумус,
Ийэ курдук
Ийэлээх этим...
Өһөгөйдөөх үйэҕэ үөскээбит,
Өлүү Чөркөчүөх төрдүгэр уйаламмыт
Өһөх Харбыыр, 
Үс Күлүк,
Тимир Дьигистэй диэн инилээх этим;
Алдьархайдаах үйэҕэ айыллыбыт,
Ап-Салбаныкы айаҕар уйаламмыт
Алып-Хара, 
Аат-Моҕойдоон диэн
Улуу киһи убайдаах этим;
Түптэ кугурук,
Түтүм тэллэх,
Дэлим сабарай,
Дэгиэ тынъфах,
Кыыс оҕо Куо-Чамчай,
Кыскыйдаан Баатыр,
Уот Кутаалай диэн
Улахан дьаалы
Удаҕан дьахтар
Эдьиийдээх этим,
Эминэ-туомуйум...
Билиэххин баҕарар буоллаххына — Бэйэлээтэр бэйэм аатым: 
Арҕаа халлаан Анныгар үөскээбит, Мунурун булларбатах 
Муус Кудулу байҕал иччитэ, 
Уорааннаах тыыннаах, 
Уораҕайдаах санаалаах 
Уот Уһутаакы бухатыыр диэн
Илэ бэйэбинэн
Иэнигийдэҕим буолуо...
Оннук улахан төрүттээх киһиэхэ
Оҕоҕутун ойох биэрбэт буолуоххут дуо?!!
Ох курдук
Оҥорон,
Кустук курдук,
Куоһаан,
Сир симэҕин курдук
Симээн,
Таҥара табатын курдук
Таҥыннаран таһаара тардыҥ!
Эдэр киһини эрэйдээмэҥ —
Этиһии буолуоҕа,
Уолан киһини уһатымаҥ —
Охсуһуу буолуоҕа...
Кынным диэммин
Кыыһырбакка турабын, 
Аймаҕым диэммин 
Абарбакка турабын, 
Биэрдэргит даа ылыаҕым, 
Биэрбэтэргит даа ылыаҕым — диэн 
Атын үлүгэрдик 
Ардьах-ардьах гынна...
Биирдэрэ — 
"Биэрбэппин! 
Хааннаах хара түөкүн, 
Хайдах ылар эбиккин" — диэтэ... Биирдэрэ —
"Биэрдэргит даа ылыаҕым, 
Биэрбэтэргит даа ылыаҕым" — диэтэ...
Кыһыл субай утахтаах 
Кыырыктаах үҥүүлэринэн 
"Тойон болуо сүрэҕин 
Тобулу түстэҕим" — диэн 
Иккиэн илбис эҥэрдэнэн, 
Икки сүүлүн саҕанааҕы 
Өлүү-хаан оҕустарын курдук
 Өтөрүтэ түсүһэн 
Үөлсүбүтүнэн бардылар:
Үҥүүлэрин төбөтө
Иэмэх курдук эриллэн хаалла,
Илиилэрин таһынан илгэн кээстилэр.
Убаҕас хаан утахтаах
Уһун сула-турба батастарынан
Хаһыытаһа-хаһыытаһа
Хардаҕас курдук
Хайыта кырбаспыттара:
Кулуһун курдук
Кумаланан хаалла, —
Икки аҥыы
Илгэн кэбистилэр...
Үөстэрин таттаран
Үөгүлэһэ түстүлэр: 
Айыы оҕото Алталаах атыыр оҕус
Баһын саҕа
Байбара маҕан сутуругунан
Балта курдук
Баллырҕаччы биэрдэ;
Адьарай уола
Адахыс гынан
Аһаран баран,
Куораан далай ытыһын
Кум-хам тутта,
Өлүү оҕуһун
Өттүгүн саҕа
Бөлүөхтээх
Бөлгөм-хара сутуругунан
Ньиччэҕэй буору охсор курдук
Ньиллиргэччи сырбатан барда...
Үс түүннээх-күнү мэлдьи 
Үлтү күөдүлгэхтэстилэр: 
Баһа-атаҕа суох 
Балай бардама, 
Солуута суох Соххор содуома 
Манна буолла... 
Ириэнэх буору 
Иэччэхтэригэр диэри
Ибили кэстилэр, 
Тоҥ буору 
Тобуктарыгар диэри 
Тоҕо хаамтылар; 
Үрдүк намтаата, 
Намыһах үрдээтэ, 
Аан ийэ дайдылара 
Атыйах курдук айманна, 
Ийэ буор сирдэрэ 
Иин курдук иҥнэһиннэ, 
Өлүү дүпдүргэнэ, 
Өһөгөй сүгүлээнэ 
Манна буолла...
Күүстээх-уохтаах, 
Күөнэ көҕөччөр аттаах 
Күн Дьирибинэ бухатыыр 
Үрүт күүһэ Үлгэдийэн барда, 
Алын күүһэ Алларыйан барда: 
Алта хонугу мэлдьи 
Аһаран биэрэ сырытта...
Муҥурун булларбатах 
Муус Кудулу байҕал иччитэ 
Уот Уһутаакы обургу 
Уһуутуу түһэн баран: 
"Бу маҥай-саҥай аллаах, 
Буор сир богдото, 
Күлүгүн эккирэтиннэрэн 
Күммүн-дьылбын уһатан, 
Ойох ыларбын, 
Оҕо төрөтөрбүн
Уһатаары гынна эбээт!" — диэн 
Умса хоруйбутунан 
Үҥкүрүс-күөһэлис гынна даа 
Үс сиринэн үлтү ыстанан 
Үс хос бастаах, алта атахтаах 
Уот садаҕа моҕой буолан 
Умса эрийэн ылан баран, — 
Күннүк сиртэн
Күлүмүрдээн көстөр
Көмүс дьиэлэрин,
Көй уоруктарын
Хаҥас өттүн
Хайа харбаан,
Илин өттүн
Иҥнэри охсон,
Килбиэннээх халлааны көрдөҕүнэ
Киртийиэ диэннэр
Киискэ кистэммит,
Сардаҥалаах халлааньт көрдөҕүнэ
Саппаҕырыа диэннэр
Саарбаҕа саһыарбыт,
Таҥас бүтэй
Тамана сандаарбыт,
Уҥуох бүтэй
Силиитэ дъалкыйан көстүбүт,
Туналҕаннаах ньуурдаах
Туйаарыма Куо барахсаны
Тоҕус былас нуоҕай суһуоҕуттан
Тобулу харбаан ылан
Чаачыгыраппытынан,
Часкыппытынан
Арҕаа халлаан алын кырыытынан
Адьарайым уола субурус гынан хаалла.
Үс саха дьону 
Үөскэтэргэ ыйыллыбыт, 
Түөрт саха дьону 
Төрөтөргө төлкөлөммүт 
Саха Саарын тойон, 
Сабыйа Баай хотун икки 
Хаанынан ытааннар 
Хаһыытаһа хааллылар: 
Үөһээ дойдуга 
Үөгүлэрэ билиннэ, 
Аллараа дойдуга 
Айдааннара иһилиннэ... 
Аллараа дойду
 Ала Буурай аймахтара, 
Түгэх дойду түөкүттэрэ,
Ньүкэн Буурай удьуордара
Арҕаһыттан тэһииннээх,
Аһыныгас санаалаах
Айыы-хаан аймахтарын,
Икки атахтааҕы,
Иннинэн сирэйдээҕи
Иҥнэри хаампыттар;
Көхсүттэн тэһииннээх,
Көмүскэс сүрэхтээх
Күн-өркөн ууһун,
Устаты муруннаах,
Утары сирэйдээх
Урааҥхай саханы
Үөһээттэн-алларааттан
Үлтү тэпсибиттэр,
Аал уота умуллубут,
Алаһа дьиэтэ алдьаммыт...
Алларааҥы адьарай аймахтара,
Арсан Дуолай уолаттара
Уоттаах улуу дьүүл
Уураахтарын умса кэспиттэр диэн,
Кустук курдук
Куоһаан,
Ох курдук
Оҥорон,
Орто түһүлгэ дойдуга
Күн улууһун
Көмүскэтэ,
Айыы аймаҕын
Араҥаччылата
Дьулусханнаах дьулуо маҕан халлаан
Дьураатыгар тура төрүөбүт
Дьулусхан субуйа сүүрүк
Дьураа хара аттаах
Дьулуруйар Ньургун Боотур диэн
Буор сиргэ буулаҕатын булларбатах
Бухатыыр киһини киллэрбиттэрэ эбитэ үһү..
Хайдах эрэ киһини 
Халыҥ хахха оҥорон 
Үөһээ дойдуттан
Үтүмэхтээтилэр буолла диэтэргит — 
Оҕо эрдэҕиттэн, 
Олорор буолуоҕуттан 
Үөһээ дойдуга 
Үөрэҕэс быстан, 
Үөрбэ оҥостон, 
Үлтү кэһиэх буолан 
Үөгүлүүр этэ диэммин, 
Аччыгый эрдэҕиттэн, 
Ат буолуоҕуттан 
Аллараа дойдуга 
Арбыйа оҥостон, 
Атаҕынан дарбыйан 
Аймыы оонньуох буолан, 
Түптүр үтүгэҥҥэ 
Түөһүнэн ньүксүүрдэнэн, 
Аартык-аартык аайы 
Айаатыыр этэ диэммин 
Эрдэ-сылла
Этэн кэбистэҕим...

